MT Il-Ġurnal Uffiċjali tal-Unjoni Ewropea L 274/54

DEĊIŻJONI TAL-KUMMISSJONI

tas-26 ta’ Frar 2010

dwar l-Għajnuna mill-Istat C 9/09 (ex NN 49/08; NN 50/08 u NN 45/08) mogħtija mir-Renju tal-Belġju, ir-Repubblika Franċiża u l-Gran Dukat tal-Lussemburgu favur Dexia SA

(notifikata bid-dokument numru C(2010) 1180)

(It-test bil-Franċiż biss huwa awtentiku)

(Test b’relevanza għaż-ŻEE)

(2010/606/UE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea, u b’mod partikolari l-ewwel subparagrafu tal-Artikolu 108(2) tiegħu,

Wara li kkunsidrat il-Ftehim dwar iż-Żona Ekonomika Ewropea, u b’mod partikolari l-Artikolu 62(1)(a) tiegħu,

Wara li l-partijiet interessati ġew mistiedna jressqu l-osservazzjonijiet tagħhom skont dawn l-Artikoli (1),

Billi:

I. PROĊEDURA

1.1. MIŻURI TA’ URĠENZA FAVUR DEXIA

(1) Fit-30 ta’ Settembru 2008, l-awtoritajiet tal-Belġju, Franza u l-Lussemburgu (minn hawn ’il quddiem “l-Istati Membri kkonċernati”) ħabbru pubblikament l-implimentazzjoni taż-żieda fil-kapital deskritta fit-taqsima 3.1 ta’ din id-deċiżjoni (minn hawn ’il quddiem “iż-żieda fil-kapital”). Fid-9 ta’ Ottubru 2008, l-Istati Membri kkonċernati ħabbru l-implimentazzjoni tal-garanzija deskritta fit-taqsima 3.2 (minn hawn ’il quddiem “il-garanzija”).

(2) Permezz tal-komunikazzjonijiet lill-Kummissjoni tal-1 u t-2 ta’ Ottubru 2008 rreġistrati fl-istess jum, l-awtoritajiet tal-Istati Membri kkonċernati infurmaw lill-Kummissjoni bil-miżuri li ttieħdu minnhom fil-kuntest taż-żieda fil-kapital. Wara, il-Kummissjoni kienet destinatarja ta’ ittri mmotivati li jiġġustifikaw l-urġenza tal-miżuri meħudin mill-Istati Membri kkonċernati fil-kuntest taż-żieda fil-kapital: — ittra mill-Bank Nazzjonali tal-Belġju (minn hawn ’il quddiem il-“BNB”), riċevuta fl-1 ta’ Ottubru 2008; — ittra mill-Banque de France, riċevuta fit-2 ta’ Ottubru 2008; — ittra mill-Kummissjoni Lussemburgiża għas-sorveljanza tas-servizzi finanzjarji (minn hawn ’il quddiem is-“CSSF”), riċevuta fl-10 ta’ Ottubru 2008.

(3) Permezz tal-komunikazzjonijiet tad-9, it-13 u s-17 ta’ Ottubru 2008, l-Istati Membri kkonċernati infurmaw lill-Kummissjoni dwar l-implimentazzjoni tal-garanzija.

(4) Permezz tal-komunikazzjonijiet tat-2, it-13 u l-14 ta’ Ottubru 2008, l-Istati Membri kkonċernati huma obbligati jippreżentaw lill-Kummissjoni, f’terminu ta’ sitt xhur mit-3 ta’ Ottubru 2008, pjan ta’ ristrutturar favur Dexia b’kunsiderazzjoni tal-miżuri meħudin fit-3 u d-9 ta’ Ottubru 2008.

(5) Permezz tal-ittri tat-8 u tat-13 ta’ Ottubru, u biex ikun hemm trasparenza, il-BNB infurma lill-Kummissjoni b’operazzjoni ta’ appoġġ tal-likwidità (jew “Liquidity Assistance” minn hawn ’il quddiem “l-operazzjoni ta’ LA”) li l-BNB, b’koperazzjoni mal-Banque de France, implementa minħabba d-diffikultajiet ta’ likwidità temporanja ta’ Dexia. Hu żamm lill-Kummissjoni infurmata dwar l-ammonti miġbudin għal din l-operazzjoni.

(6) Fl-14 ta’ Novembru 2008, l-Istat Belġjan u l-Istat Franċiż ħabbru pubblikament l-implimentazzjoni ta’ garanzija rigward il-prodotti finanzjarji tas-sussidjarja ta’ Dexia, Financial Security Assurance (FSA) (minn hawn ’il quddiem “il-miżura FSA”).

1.2. L-EWWEL DEĊIŻJONI TAL-KUMMISSJONI: NUQQAS TA’ OĠĠEZZJONI GĦALL-MIŻURI TA’ URĠENZA

(7) Permezz tad-Deċiżjoni tad-19 ta’ Novembru 2008 (2) il-Kummissjoni ddeċidiet li ma tqajjimx oġġezzjonijiet li jikkonċernaw l-operazzjoni ta’ LA u l-garanzija tal-Istati Membri kkonċernati dwar ċerti obbligi ta’ Dexia. Il-Kummissjoni fil-fatt ikkunsidrat li dawn il-miżuri kienu kumpatibbli mas-suq intern fuq il-bażi tal-Artikolu 107(3)(b) tat-TFUE (3) bħala għajnuna sabiex tiġi salvata impriża f’diffikultà, u awtorizzat dawn il-miżuri għal perjodu ta’ sitt xhur mit-3 ta’ Ottubru 2008, u ppreċiżat li wara dan il-perjodu, il-Kummissjoni jkollha terġa’ tevalwa l-għajnuna bħala miżura strutturali.

(8) Id-Deċiżjoni tad-19 ta’ Novembru 2008 ipprevediet ukoll speċifikament li l-miżuri l-oħrajn ta’ għajnuna jiġu eżaminati separatament fil-kuntest ta’ deċiżjoni ulterjuri.

1.3. ILMENT TA’ PARTI TERZA FIR-RIGWARD TAL-GĦAJNUNIET MILL-ISTAT PREŻUNTI RIĊEVUTI MINN DEXIA

(9) Permezz ta’ ittra riċevuta fis-6 ta’ Novembru 2008, tressaq ilment lill-Kummissjoni kontra l-għajnuniet mill-Istat preżunti illegali favur Dexia. Dan l-ilment tressaq minn kompetitur ta’ Dexia Banque Belgique (minn hawn ’il quddiem “DBB”) u jikkunsidra b’mod aktar partikolari ż-żieda fil-kapital ta’ EUR 3 biljun sottoskritta mill-awtoritajiet u l-azzjonarji Belġjani ta’ Dexia kif ukoll il-garanzija mogħtija mill-Istat Belġjan għat-tislif interbankarju u assimilati favur Dexia.

(10) Verżjoni mhux kunfidenzjali tal-formola tal-preżentazzjoni tal-ilment u tal-formoli annessi magħha ntbagħtet mill-Kummissjoni lill-awtoritajiet Belġjani bil-posta, datata t-13 ta’ Novembru 2008. L-awtoritajiet Belġjani kkomunikaw lill-Kummissjoni l-osservazzjonijiet tagħhom dwar l-ilment bil-posta, datati d-19 ta’ Novembru 2008.

1.4. ESTENSJONI TAL-MIŻURI U PJAN TA’ RISTRUTTURAR TA’ DEXIA

(11) B’konformità mal-obbligi tagħhom, l-awtoritajiet tal-Istati Membri kkonċernati nnotifikaw lill-Kummissjoni bi pjan ta’ ristrutturar (minn hawn ’il quddiem “il-pjan ta’ ristrutturar inizjali”) ta’ Dexia fis-16, is-17 u t-18 ta’ Frar 2009 rispettivament. Informazzjoni komplementari dwar il-pjan ta’ ristrutturar inizjali ġiet sottomessa fis-27 ta’ Frar u fit-3, il-5, is-6, is-7, it-8 u d-9 ta’ Marzu 2009.

(12) Barra minn hekk, fil-kuntest ta’ dan il-pjan ta’ ristrutturar inizjali, l-awtoritajiet tal-Istati Membri kkonċernati talbu lill-Kummissjoni l-awtorizzazzjoni li jestendu l-mekkaniżmu ta’ garanzija sat-terminu previst mill-ftehim ta’ garanzija, jiġifieri l-31 ta’ Ottubru 2009, u li jżommu r-rata ta’ remunerazzjoni preferenzjali ta’ 25 punt bażi tal-garanzija msemmija fuq l-obbligi ta’ inqas minn xahar. Barra minn hekk, intalab ugwalment lill-Kummissjoni biex tikkonferma li f’każ ta’ estensjoni tal-garanzija wara Ottubru 2009 (sa Ottubru 2010), din l-estensjoni tkun kumpatibbli mas-suq komuni.

(13) Min-naħa l-oħra, il-gvern Belġjan talab ugwalment, fuq bażi preventiva, l-estensjoni tal-possibbiltà għal Dexia li tirrikorri għall-operazzjoni ta’ LA mal-BNB, sal-31 ta’ Ottubru 2009.

(14) Finalment, il-gvern Belġjan u l-gvern Franċiż innotifikaw lill-Kummissjoni bl-implimentazzjoni tal-miżura FSA, imħabbra pubblikament fl-14 ta’ Novembru 2008.

1.5. IT-TIENI DEĊIŻJONI TAL-KUMMISSJONI: FTUĦ TA’ PROĊEDURA FORMALI

(15) Permezz ta’ ittra tat-13 ta’ Marzu 2009, il-Kummissjoni infurmat lill-awtoritajiet Belġjani, Franċiżi u Lussemburgiżi bid-deċiżjoni tagħha li tiftaħ il-proċedura prevista fl-Artikolu 108(2) tat-TFUE fil-konfront tal-għajnuniet kollha mogħtija lil Dexia (4). L-ittra tippreċiża madankollu li, sabiex tippermetti l-bejgħ rapidu ta’ FSAM il-Kummissjoni ma sabitx oġġezzjoni għal ċerti aspetti tal-miżura FSA, ikkunsidrati kumpatibbli mas-suq intern, abbażi tal-Artikolu 107(3)(b) tat-TFUE. L-ittra tippreċiża finalment li l-garanzija tal-Istati Membri kkonċernati favur Dexia, valida sat-30 ta’ Ottubru 2009, setgħet tiġi kkunsidrata bħala kumpatibbli mas-suq uniku abbażi tal-Artikolu 107(3)(b) tat-TFUE, sad-deċiżjoni finali tal-Kummissjoni li tippermetti li tingħalaq il-proċedura formali.

(16) Id-deċiżjoni tal-Kummissjoni li tiftaħ il-proċedura ġiet ippubblikata f’Il-Ġurnal Uffiċjali tal-Unjoni Ewropea. Il-Kummissjoni stiednet lill-partijiet interessati jippreżentaw l-osservazzjonijiet tagħhom dwar l-għajnuniet inkwistjoni (5).

(17) Il-Kummissjoni ma rċevietx osservazzjonijiet f’dan ir-rigward min-naħa tal-partijiet interessati.

(18) Rigward il-kwistjonijiet marbutin mal-miżura FSA (valutazzjoni ta’ assi koperti mill-miżura u remunerazzjoni tal-miżura), il-Kummissjoni ddependiet fuq l-analiżi teknika ta’ esperti esterni b’kuntratt mal-Kummissjoni (Oliver Wyman).

1.6. IT-TIELET DEĊIŻJONI TAL-KUMMISSJONI: ESTENSJONI TAL-GARANZIJA

(19) Minħabba li l-ftehim ta’ garanzija konkluż bejn Dexia u l-Istati Membri kkonċernati skada fil-31 ta’ Ottubru 2009, l-Istati Membri kkonċernati nnotifikaw lill-Kummissjoni fis-27 ta’ Ottubru 2009 bl-estensjoni tal-ftehim ta’ garanzija sat-28 ta’ Frar 2010, permezz ta’ ċerti adattamenti. Informazzjoni rigward l-emendi li saru fil-ftehim ta’ garanzija ġiet ikkomunikata lill-Kummissjoni fl-10 ta’ Settembru, it-8 ta’ Ottubru u s-27 ta’ Ottubru 2009.

(20) Il-Kummissjoni awtorizzat l-estensjoni tal-garanzija permezz tad-deċiżjoni tat-30 ta’ Ottubru 2009 (6) sat-28 ta’ Frar 2010 jew sad-data tad-deċiżjoni tal-Kummissjoni, u ddeċidiet dwar il-kumpatibbiltà tal-miżuri ta’ għajnuniet u l-pjan ta’ ristrutturar ta’ Dexia, jekk din tintervjeni qabel it-28 ta’ Frar 2010. Il-Kummissjoni tippreċiża, fid-deċiżjoni tagħha, li l-miżuri proposti fil-pjan ta’ ristrutturar inizjali ma jippermettux, f’dan l-istadju, li tittieħed deċiżjoni dwar il-kumpatibbiltà tal-għajnuniet.

1.7. MIŻURI ADDIZZJONALI TAL-PJAN TA’ RISTRUTTURAR TA’ DEXIA

(21) Permezz tal-komunikazzjoni tad-9 ta’ Frar 2010, l-Istati Membri kkonċernati bagħtu lill-Kummissjoni informazzjoni dwar il-miżuri addizzjonali previsti sabiex jiġi kkompletat il-pjan ta’ ristrutturar inizjali nnotifikat fi Frar 2009. Il-miżuri kollha ta’ ristrutturar nnotifikati b’dan il-mod bejn Frar 2009 u Frar 2010 jikkostitwixxu l-pjan ta’ ristrutturar ta’ Dexia (minn hawn ’il quddiem “il-pjan ta’ ristrutturar”).

(22) Permezz tal-komunikazzjoni tal-10 ta’ Frar 2010, l-awtoritajiet Belġjani indikaw lill-Kummissjoni li, fl-interess tal-adozzjoni ta’ din id-deċiżjoni fl-aqwa termini, huma jaċċettaw li din id-deċiżjoni tkun adottata bil-lingwa Franċiża.

II. DESKRIZZJONI TAL-BENEFIĊJARJU

(23) Dexia huwa grupp finanzjarju attiv fis-setturi tal-bank u tal-assigurazzjonijiet. Il-kumpanija prinċipali, Dexia SA, hija kumpanija b’resposabbiltà limitata taħt id-dritt Belġjan ikkwotata fil-boroż Euronext ta’ Pariġi u Euronext ta’ Brussell. Il-kapitalizzazzjoni tiegħu fil-borża kienet ta’ EUR 5,64 biljun, fil-31 ta’ Diċembru 2008. Dexia, li nħoloq fl-1996 permezz tal-amalgamazzjoni bejn Crédit Local de France u Crédit communal de Belgique, hija speċjalizzata fit-tislif lill-komunitajiet lokali iżda għandha wkoll 5,5 miljun klijent privat, prinċipalment fil-Belġju u fit-Turkija, permezz tas-sussidjarja lokali tagħha DenizBank.

(24) Fi tmiem iż-żieda fil-kapital, fit-3 ta’ Ottubru 2008, l-ishma tal-azzjonisti prinċipali ta’ Dexia SA huma dawn li ġejjin: Isem l-azzjonist % miżmuma qabel l-operazzjoni Ammont tas-sottoskrizzjoni (miljuni ta’ EUR) % miżmuma fil-31 ta’ Diċembru 2008 il-Gvern Federali Belġjan — 1 000 5,73 ir-Reġjun Fjamming — 500 2,87 ir-Reġjun Wallon — 350 2,01 ir-Reġjun Brussell-Kapitali — 150 0,86 Holding Communal SA 17 500 14,34 Arcofin SCRL 18,08 350 13,92 Ethias 6,37 150 5,04 il-Gvern Franċiż — 1 000 5,73 CDC 11,89 1 710 17,61 CNP Assurances 2 288 2,97 Impjegati 3,92 2,57 Free float 40,74 — 26,86

(25) Dexia hija organizzata madwar kumpanija prinċipali holding (Dexia SA) u tliet entitajiet operattivi li jinsabu fi Franza (Dexia Crédit Local, minn hawn ’il quddiem “DCL”), fil-Belġju (minn hawn ’il quddiem “DBB”) u fil-Lussemburgu (Dexia Banque Internationale à Lussemburgu, minn hawn ’il quddiem “Dexia BIL”). Filwaqt li l-bilanċ totali tal-grupp kien ta’ EUR 651 biljun fil-31 ta’ Diċembru 2008, dak tat-tliet entitajiet operattivi kien ta’: — EUR 414-il biljun għal DCL; — EUR 263 biljun għal DBB; — EUR 67 biljun għal Dexia BIL.

(26) Sa mill-ħolqien tagħha, l-attività ta’ Dexia nqasmet bejn erba’ linji professjonali prinċipali: — is-servizzi finanzjarji għas-settur pubbliku u parapubbliku (minn hawn ’il quddiem “Public and Wholesale Banking”, jew PWB): din il-linja ta’ negozju tkopri t-tislif lill-komunitajiet lokali, il-finanzjament ta’ proġetti, l-attivitajiet ta’ żieda fil-kreditu eżerċitati mis-sussidjarja FSA ta’ DCL, mibjugħa lil Assured Guaranty f’Lulju 2009, kif ukoll iż-żamma u l-ġestjoni attiva ta’ portafoll tal-obbligi u titoli dipendenti fuq krediti (minn hawn ’il quddiem “asset-backed securities” jew “ABS”); parti importanti ta’ dawn l-attivitajiet hija mmexxija minn DCL u s-sussidjarji internazzjonali tagħha, minbarra l-attività PWB fil-Belġju, li taqa’ taħt DBB; — is-servizzi finanzjarji għall-individwi (minn hawn ’il quddiem “Retail and Commercial Banking” jew “RCB”): din il-linja ta’ negozju tkopri l-ġbir ta’ depożiti u tislif lill-individwi u l-impriżi fil-Belġju, it-Turkija, is-Slovakkja u l-Lussemburgu, kif ukoll il-bank privat fil-Lussemburgu u l-Belġju; dawn l-attivitajiet huma mmexxija minn DBB u Dexia BIL, kif ukoll, f’dak li jikkonċerna l-attivitajiet fit-Turkija, id-Denizbank, sussidjarja ta’ Dexia SA; — l-attivitajiet ta’ teżorerija u swieq finanzjarji (minn hawn ’il quddiem “Treasury, Funding and Markets” jew “TFM”) li jkopru l-attivitajiet kollha ta’ teżorerija, ġestjoni ta’ assi-obbligi (minn hawn ’il quddiem “asset-liability management” jew “ALM”) u ta’ negozjati għal kont proprju ta’ Dexia; — l-attivitajiet l-oħrajn li jkopru l-attivitajiet ta’ ġestjoni (raggruppati f’Dexia asset management, minn hawn ’il quddiem “Dexia AM”), is-servizzi għall-investituri (offerti mis-sussidjarja komuni ta’ Dexia u l-Bank Rjali tal-Kanada, RBC Dexia Investor Services, minn hawn ’il quddiem “RBC Dexia IS”) u l-attivitajiet ta’ assigurazzjoni tal-grupp, eżerċitati fil-Belġju, Franza (Dexia Epargne Pension, minn hawn ’il quddiem “DEP”), it-Turkija u l-Irlanda.

(27) Mill-ħolqien tagħha sal-kriżi tal-ħarifa 2008, l-attività ta’ Dexia ddistingwiet ruħha minn dik ta’ banek kummerċjali Ewropej oħrajn permezz tal-karatteristiċi li ġejjin: — qalba ta’ klijenti, il-ġbir lokali, ikkaratterizzat minn livell baxx ta’ marġnijiet fir-rigward tal-krediti u l-maturità tal-bilanċi relattivament twil; — parti maġġuri ta’ finanzjamenti f’terminu qasir miksubin mis-suq interbankarju u monetarju fir-rigward ta’ assi f’terminu twil (tislif lill-komunitajiet lokali, finanzjamenti ta’ proġetti, portafoll tal-obbligi); — dipendenza importanti tal-finanzjament tiegħu fuq sorsi inqas stabbli bħal pereżempju s-suq interbankarju jew il-ġbir ta’ fondi minn investituri istituzzjonali; — it-tiftix ta’ marġnijiet barra mill-attivitajiet tradizzjonali tal-grupp (il-finanzjament ta’ komunitajiet lokali, impriżi u individwi), b’mod partikolari permezz ta’: (i) attivitajiet ta’ żieda ta’ krediti permezz tas-sussidjarja ta’ assigurazzjoni monolinja FSA; (ii) attivitajiet ta’ negozjati għal kont proprju; (iii) investituri għal kont proprju f’portafoll essenzjalment kostitwit minn obbligi li, fil-31 ta’ Diċembru 2008, kien stmat ta’ EUR 233 biljun (jiġifieri 36 % tal-bilanċ totali ta’ Dexia sa din id-data); (iv) bejgħ ta’ prodotti derivati u strutturati.

(28) Minħabba l-karatteristiċi speċifiċi tiegħu, il-profil ta’ rifinanzjament tal-grupp joffri wkoll partikolaritajiet, minħabba li parti importanti tal-grupp (prinċipalment DCL) tinsab f’sitwazzjoni ta’ bżonn strutturali ta’ finanzjament u tissodisfa dan il-bżonn b’mod partikolari permezz tal-finanzjamenti li jiġu minn partijiet oħrajn tal-grupp (essenzjalment DBB u Dexia BIL) u swieq monetarji, ta’ obbligi u ta’ obbligi fuq il-proprjetà.

(29) B’hekk, f’Settembru 2008, meta wara l-falliment tal-bank Lehman Borthers, nixfu s-suq interbankarju u s-suq tal-obbligi fuq il-proprjetà, Dexia sabet ruħha f’sitwazzjoni ta’ bżonn ta’ finanzjament dinamiku f’terminu qasir sabiex tikkumpensa għal EUR [200-300] (*) biljun ([31-46] % tal-bilanċ totali tal-grupp, fil-31 ta’ Diċembru 2008). Is-sitwazzjoni tal-bank marret għall-agħar f’Settembru u Ottubru 2008 minħabba l-espożizzjonijiet importanti tiegħu għal kontropartijiet bankarji u sovrani f’diffikultà (banek Amerikani, Irlandiżi u Islandiżi), it-tnaqqis tal-prezz fuq assi miżmuma direttament minn Dexia jew miżjudin mis-sussidjarja tagħha FSA u l-waqgħa tal-ishma miżmuma mill-grupp. It-total tat-telf u t-tnaqqis fil-prezz ta’ assi rreġistrati mill-grupp telgħu sa EUR 6,5 biljun fit-30 ta’ Settembru 2009 (li minnhom EUR 5,9 biljun fil-31 ta’ Diċembru 2008).

(30) Għal aktar dettalji dwar l-avvenimenti li kkawżaw id-diffikultajiet ta’ Dexia, il-Kummissjoni tirreferi għad-deċiżjonijiet tagħha tad-19 ta’ Novembru 2008, tat-13 ta’ Marzu 2009 u tat-30 ta’ Ottubru 2009.

(31) Bħala risposta għal dawn id-diffikultajiet il-maniġment ġdid tal-grupp, maħtur fis-7 ta’ Ottubru 2008, implimenta pjan ta’ trasformazzjoni bil-għan li jiċċentra mill-ġdid l-attività tal-grupp fuq in-negozju prinċipali tiegħu (jiġifieri, l-attivitajiet PWB u RCB) kif ukoll biex inaqqas il-profil ta’ riskju tiegħu u l-ħtieġa ta’ finanzjament tiegħu f’terminu qasir. Dan il-pjan ta’ trasformazzjoni sarraf fil-miżuri prinċipali li ġejjin: — bejgħ ta’ attivitajiet ta’ żieda ta’ kreditu ta’ FSA lill-Assured Guarantee, il-portafoll ta’ investimenti ta’ FSA (“Financial Products”) fi ħdan Dexia (7); — tnaqqis fid-daqs tal-attivitajiet internazzjonali ta’ PWB (jiġifieri attivitajiet PWB ta’ DCL barra minn Franza, l-Italja u Spanja); — tqegħid f’ġestjoni estintiva ta’ parti importanti mill-portafoll tal-obbligi (EUR 158 biljun, fil-31 ta’ Diċembru 2008); — bejgħ tal-attivitajiet ta’ negozjati kollha għal kont proprju ta’ TFM u amalgamazzjoni tal-attivitajiet ta’ ġestjoni ALM u teżorerija f’linja ta’ negozju ġdida “Group Center”; — programm ta’ tnaqqis tal-ispejjeż.

(32) Wara l-implimentazzjoni tal-pjan ta’ trasformazzjoni, fil-bidu tas-sena 2009, is-sitwazzjoni ta’ Dexia marret għall-aħjar, u dan ippermettielha tikseb riżultat nett pożittiv ta’ EUR 808 miljun fuq l-ewwel tliet trimestri tas-sena 2009.

III. DESKRIZZJONI TAL-MIŻURI TA’ GĦAJNUNA

3.1. IŻ-ŻIEDA TA’ KAPITAL

(33) Il-Kummissjoni tirreferi għad-deċiżjoni tagħha tad-19 ta’ Novembru 2008. Iż-żieda ta’ kapital ta’ EUR 6 biljun mill-azzjonisti Belġjani u Franċiżi, li tikkonsisti fis-sottoskrizzjoni ta’ ishma ordinarji ta’ Dexia SA, saret definittiva fit-3 ta’ Ottubru 2008. Is-sottoskrizzjoni għal din iż-żieda ta’ kapital riżervata tinqasam kif ġej: (a) Il-Belġju: — l-Istat Belġjan investa EUR 1 biljun f’Dexia SA; — ir-Reġjun Fjamming investa EUR 500 miljun f’Dexia SA; — ir-Reġjun Wallon investa EUR 350 miljun f’Dexia SA; — ir-Reġjun Brussell-Kapitali investa EUR 150 miljun f’Dexia SA; — il-Holding Communal SA investiet EUR 500 miljun f’Dexia SA; — Arcofin SCRL investiet EUR 350 miljun f’Dexia SA; — Ethias investiet EUR 150 miljun f’Dexia SA; (b) Franza: — l-Istat Franċiż investa EUR 1 biljun f’Dexia SA. Il-ġestjoni ta’ dan it-titolu għandha tiġi fdata lill-Aġenzija tat-Titoli tal-Istat. — il-grupp tal-Kaxxa tad-Depożiti u l-Konsenji (CDC) investa EUR 1,71 biljun f’Dexia SA. — is-CNP Assurances investiet EUR 288 miljun f’Dexia SA.

(34) Rigward l-Istat Lussemburgiż, f’Settembru 2008 huwa ntrabat li jinvesti EUR 376 miljun f’Dexia BIL taħt il-forma ta’ obbligi konvertibbli li jimmaturaw wara tliet snin, ta’ interessi ta’ 10 % fis-sena u ta’ konverżjoni f’ishma ordinarji skont il-kundizzjonijiet li għandhom jiġu kkonvertiti. Dexia indikat, fil-pjan ta’ ristrutturar innotifikat fi Frar 2010, li sejra tirrinunzja definittavment, b’effett immedjat mid-data ta’ din id-deċiżjoni, għall-profitt mill-obbligu konvertibbli ta’ Dexia BIL.

3.2. IL-GARANZIJA FUQ OBBLIGI

(35) Il-garanzija fuq l-obbligi ta’ Dexia mogħtija fid-9 ta’ Ottubru 2008 mill-Istati Membri kkonċernati diġà kienet soġġetta għad-deċiżjoni tad-19 ta’ Novembru 2008. Permezz tal-ftehim ta’ garanzija, it-tliet Stati Membri kkonċernati ntrabtu b’mod konġunt li jiggarantixxu, mid-9 ta’ Ottubru 2008 u sal-31 ta’ Ottubru 2009, il-finanzjamenti ġodda interbankarji u istituzzjonali kif ukoll il-finanzjamenti ġodda ta’ obbligi, ta’ maturità massima ta’ tliet snin, miġburin minn Dexia SA, Dexia BIL, DCL u DBB. Inizjalment il-garanzija sejra tkun fuq ammont massimu ta’ obbligi ta’ EUR 150 biljun u hija maqsuma f’60,5 % għall-Belġju, 36,5 % għal Franza u 3 % għal-Lussemburgu.

(36) Fid-Deċiżjoni tad-19 ta’ Novembru 2008 imsemmija hawn fuq, il-Kummissjoni awtorizzat il-garanzija, bħala miżura ta’ salvataġġ urġenti, għal terminu ta’ sitt xhur mill-implimentazzjoni tagħha. Skont din id-deċiżjoni, minħabba li pjan ta’ ristrutturar tal-benefiċjarju ġie sottomess skont l-impenji mogħtija mit-tliet Stati Membri kkonċernati, dan il-perjodu ġie awtomatikament estiż sakemm il-Kummissjoni tadotta d-deċiżjoni tagħha rigward il-pjan ta’ ristrutturar imsemmi.

(37) Madankollu, meta l-ftehim ta’ garanzija bejn Dexia u l-Istati Membru kkonċernati skada fil-31 ta’ Ottubru 2009, dawn innotifikaw lill-Kummissjoni fis-27 ta’ Ottubru 2009 bl-estensjoni tal-ftehim ta’ garanzija sat-28 ta’ Frar 2010, permezz ta’ ċerti adattamenti.

(38) Meta mqabblin mal-garanzija inizjali konkluża bejn l-Istati Membri kkonċernati u Dexia fid-9 ta’ Ottubru 2008, il-kundizzjonijiet tal-garanzija kienu emendati kif ġej: (a) L-ammont massimu tal-obbligi ta’ Dexia ggarantiti mill-Istati Membri kkonċernati tbaxxa minn EUR 150 biljun għal EUR 100 biljun; f’anness għall-ftehim, Dexia ntrabtet li tagħmel mill-aħjar li tista’ sabiex, mill-1 ta’ Novembru 2009, l-impenn globali tal-Istati Membri kkonċernati abbażi tal-garanzija ma jaqbiżx it-EUR 80 biljun; (b) Il-maturità massima tal-obbligi koperti mill-garanzija ġiet posposta mill-31 ta’ Ottubru 2011 sal-31 ta’ Ottubru 2014 (8); (c) Mis-16 ta’ Ottubru 2009, il-garanzija tieqaf tkopri l-kuntratti kollha li jkollhom maturità ta’ inqas minn xahar, kif ukoll id-depożiti li għandhom isiru, assimilati ma’ kuntratti ta’ maturità ta’ inqas minn xahar fl-arranġament ta’garanzija.

(39) Il-kundizzjonijiet l-oħrajn kollha tal-garanzija inizjali konkluża fid-9 ta’ Ottubru 2008 ma jinbidlux, b’mod partikolari l-kundizzjonijiet ta’ remunerazzjoni, li jibqgħu dawn li ġejjin: (a) Ir-remunerazzjoni tal-garanzija hija tikkonsisti minn kummissjoni li Dexia għandha tħallas fix-xahar fuq l-ammonti pendenti pro rata temporis, ugwali għal 50 punt bażi fuq bażi annwali għall-obbligi kollha garantiti b’maturità sa 12-il xahar inklużi, jew b’maturità indefinita; (b) Għall-obbligi kollha garantiti b’maturità ta’ aktar minn sena, ir-remunerazzjoni tal-garanzija hija ugwali għal 50 punt bażi fuq bażi annwali, miżjuda bl-aktar valur baxx mit-tnejn li ġejjin, applikata għal kull obbligu garantit: jew il-medja tas-CDS spreads senior ta’ Dexia ta’ 5 snin ikkalkulata fuq il-perjodu li jibda fl-1 ta’ Jannar 2007 u jintemm fil-31 ta’ Awwissu 2008 (bil-kundizzjoni li dawn l-ispreads ikunu rappreżentattivi), jew il-medja tas-CDS spreads ta’ 5 snin tal-istabbilimenti kollha ta’ kreditu b’notifika ta’ kreditu f’terminu twil ekwivalenti għal dik ta’ Dexia, ikkalkulata fuq l-istess perjodu.

(40) F’kull każ, il-kummissjoni hija kkalkulata fuq l-ammont medju tal-ammonti pendenti tal-obbligi garantiti li għandhom il-maturità inkwistjoni u li jibbenefikaw mill-garanzija matul l-aħħar perjodu tax-xahar.

(41) L-ammont massimu tal-obbligi ta’ Dexia koperti mill-garanzija jammonta għal EUR 95,9 biljun fis-27 ta’ Mejju 2009 (9). Il-figura 1 turi l-evoluzzjoni tal-ammont tal-obbligi ta’ Dexia koperti mill-garanzija bejn id-9 ta’ Ottubru 2008 u l-11 ta’ Frar 2010. Figura 1 Evoluzzjoni tal-ammont tal-obbligi ta’ Dexia koperti mill-garanzija

(42) Fid-Deċiżjoni tagħha tat-30 ta’ Ottubru 2009, il-Kummissjoni ma kellhiex oġġezzjonijiet għall-estensjoni tal-garanzija tal-Istati Membri kkonċernati favur Dexia sat-28 ta’ Frar 2010, safejn il-garanzija tikkostitwixxi miżura ta’ salvataġġ urġenti kumpatibbli mas-suq intern, fuq il-bażi tal-Artikolu 107(3)(b) tat-TFUE.

3.3. L-OPERAZZJONI LA

(43) L-operazzjoni ta’ LA pprovduta mill-BNB b’koperazzjoni mal-Banque de France diġà kienet soġġetta għad-deċiżjoni tal-Kummissjoni tad-19 ta’ Novembru 2008. […]

(44) Skont il-liġi tal-15 ta’ Ottubru 2008 (10) rigward il-miżuri bl-għan li jippromwovu l-istabbiltà finanzjarja u li jistabbilixxu b’mod partikolari garanzija tal-Istat fuq il-krediti mogħtijin u operazzjonijiet oħrajn imwettqa fil-kuntest tal-istabbiltà finanzjarja, il-krediti mogħtijin mill-BNB lil Dexia jibbenefikaw awtomatikament u b’effett retroattiv mill-garanzija tal-Istat Belġjan. Din il-garanzija ma tirrigwardax il-porzjon tal-operazzjoni ta’ LA mogħti għal kont tal-Banque de France.

(45) Skont l-informazzjoni kkomunikata mill-BNB lill-Kummissjoni, l-operazzjoni ta’ LA ġiet approvata mill-Kunsill tal-Gvernaturi tal-Bank Ċentrali Ewropew (minn hawn ’il quddiem “BCE”) b’kompetizzjoni ta’ ammont massimu ta’ EUR […] biljun. Din il-faċilità ntużat minn Dexia essenzjalment bejn Ottubru u Novembru 2008.

(46) Fid-Deċiżjoni tagħha tad-19 ta’ Novembru 2008 imsemmija hawn fuq, il-Kummissjoni awtorizzat l-operazzjoni ta’ LA, bħala miżura ta’ salvataġġ urġenti, għal terminu ta’ sitt xhur mill-implimentazzjoni tagħha. Madankollu, fin-notifika tagħha lill-Kummissjoni tal-pjan ta’ ristrutturar ta’ Dexia, is-17 ta’ Frar 2009, il-gvern Belġjan talab ukoll, fuq bażi preventiva, l-estensjoni tal-possibbiltà għal Dexia li tirrikorri għall-operazzjonijiet ta’ LA mal-BNB, sal-31 ta’ Ottubru 2009, f’każ fejn il-Kummissjoni tikkunsidra li din il-miżura fiha elementi ta’ għajnuna mill-Istat.

3.4. IL-MIŻURA FSA

(47) Il-miżura FSA kienet soġġetta għad-deċiżjoni tal-Kummissjoni tat-13 ta’ Marzu 2009. Skont din il-miżura, il-gvern Belġjan u l-gvern Franċiż jagħtu l-garanzija tagħhom sabiex jippermettu lil Dexia tonora kuntratt ta’ għażla ta’ bejgħ (minn hawn ’il quddiem “il-Put”) li permezz tiegħu FSA Asset Management (minn hawn ’il quddiem “FSAM”), eks-sussidjarja ta’ FSA mhux mibjugħa lil Assured Guaranty, ikollha l-għażla li tbiegħ ċerti assi inklużi fil-portafoll FSAM lil Dexia SA u/jew DCL f’każ ta’ jseħħu ċerti avvenimenti li jirrikjedu dan (ara l-Annessi 50 sa 59).

3.4.1. KUNTEST

(48) Għandu jiġi mfakkar li l-attività Financial Products (minn hawn ’il quddiem “FP”) ġiet eskluża mill-attivitajiet ta’ FSA mibjugħin lil Assured Guaranty. L-attività FP tikkonsisti, essenzjalment, fi (i) il-ġbir ta’ depożiti min-naħa ta’ parti terza li lejha FSA tintrabat li tħallas id-depożiti f’livell speċifikat, skont il-kuntratti ta’ depożiti garantiti (minn hawn ’il quddiem “Guaranteed Investment Contracts” jew “GIC”) jew (ii) l-investiment mill-ġdid ta’ dawn id-depożiti f’titoli b’rendiment ogħla mill-ispiża tad-depożiti garantiti GIC, li jiġġenera fil-prinċipju marġni ta’ interess netta pożittiva. Teknikament il-GIC huma konklużi mis-sussidjarji ta’ FSA (minn hawn ’il quddiem “GIC companies”), li min-naħa tagħhom isellfu l-prodott ta’ dawn id-depożiti lil kumpanija oħra tal-grupp, FSAM, li tikkostitwixxi u timmaniġġja il-portafoll ta’ assi destinat li jiffaċċja l-obbligi ta’ rimbors dovuti lill-kontropartijiet lill-GIC. FSAM u l-GIC Companies, li jagħmlu parti mill-attività FP, b’hekk ġew esklużi mill-perimetru ta’ attivitajiet mibjugħin lil Assured Guaranty u baqgħu fil-perimetru ta’ Dexia.

(49) Il-portafoll ta’ assi ta’ FSAM jinkludi essenzjalment titoli marbutin mas-settur tal-proprjetà Amerikan, li l-valur tas-suq tiegħu u/jew il-klassifikazzjonijiet iddegradaw bil-kbir taħt l-effett tal-kriżi tas-subprime u tal-kriżi finanzjarja. Safejn FSA tiggarantixxi assi u obbligi tal-attività FP, l-esklużjoni ta’ din l-attività tal-aħħar tal-perimetru ta’ bejgħ tinvolvi neċessarjament li Dexia tiggarantixxi attivitajiet FP, b’tali mod li ma jkunx hemm għaliex jintalbu l-garanziji pprovduti minn FSA. Minħabba s-sitwazzjoni finanzjarja diffiċili ta’ Dexia u l-kobor tal-ammonti li jistgħu teoretikament jintalbu fil-kuntest tal-GICs, kien indispensabbli, mill-perspettiva tax-xerrej ta’ FSA, Assured Guaranty, li Dexia tkun min-naħa tagħha kontrogaranzija għall-Istat Belġjan u l-Istat Franċiż.

3.4.2. MODALITAJIET PRINĊIPALI

(50) Il-Put huwa kuntratt li permezz tiegħu FSAM għandha d-dritt tbiegħ lil Dexia SA u/jew DCL ċerti assi inklużi fil-portafoll FSAM fit-30 ta’ Settembru 2008 (b’total ta’ 16,98 biljun USD f’valur residwu par) f’każ li jseħħu ċerti avvenimenti li jirrikjedu dan, kif jinstab hawn isfel: — f’każ ta’ nuqqas fuq assi, jiġifieri jekk il-prinċipal jew l-interess dovut fuq assi tal-portafoll ma jitħallasx fil-maturità: f’din is-suppożizzjoni, l-għażla ta’ bejgħ tirrigwarda l-assi kkonċernati, li jinbiegħu lil Dexia għall-valur residwu tagħhom par, flimkien mal-interessi dovuti. — f’każ ta’ insolvenza ta’ Dexia, li fil-każ tagħha l-għażla ta’ bejgħ tirrigwarda t-totalità tal-assi tal-portafoll FSAM koperti mill-għażla ta’ bejgħ jew fuq għadd ta’ assi li l-valur residwu par tagħhom huwa ugwali għall-valur totali ta’ obbligi abbażi tal-GIC, jekk dan it-tieni ammont huwa inqas mill-ewwel wieħed. L-assi kkonċernati jinbiegħu għall-valur residwu par tagħhom, flimkien ma’ interessi dovuti. — f’każ ta’ nuqqas ta’ likwidità, jiġifieri jekk Dexia tonqos mill-obbligi tagħha abbażi tal-ftehimiet ta’ likwidità konklużi jew għandhom jiġu konklużi fir-rigward tal-benefiċjarju ta’ FSAM: f’din is-suppożizzjoni, l-għażla ta’ bejgħ tirrigwarda għadd ta’ assi li l-valur residwu par tagħhom huwa ugwali għall-ammont bażi ta’ likwidità, u li jinbiegħu lil Dexia għall-valur residwu par tagħhom, flimkien mal-interessi dovuti. — f’każ ta’ nuqqas ta’ kollateral, jiġifieri jekk Dexia ma tipprovdix lil FSAM il-kollateral li jkopri d-differenza bejn il-valur tal-obbligi abbażi tal-GICs u l-valur tas-suq tal-assi ta’ FSAM, wara li titnaqqas marġni (haircut) fuq dawn l-assi: f’din is-suppożizzjoni, l-għażla ta’ bejgħ tirrigwarda għadd ta’ assi li l-valur residwu par tagħhom huwa ugwali għall-ammont tan-nuqqas ta’ kollateral, u li jinbiegħu lil Dexia għall-valur residwu par tagħhom, flimkien mal-interessi dovuti.

(51) Fil-kuntest tal-kuntratt ta’ garanzija tal-Istati, l-Istat Belġjan (għal 62,4 %) u l-Istat Franċiż (għal 37,6 %) jintrabtu kull wieħed sabiex jiggarantixxu, mingħajr solidarjetà bejniethom, l-obbligi ta’ Dexia abbażi tal-ftehim Put imsemmi hawn fuq, iżda wara t-tnaqqis ta’ assi esklużi (minn hawn ’il quddiem “assi esklużi”) għal valur ta’ madwar 4,5 biljun USD, b’talimod li l-ammont par tal-assi inklużi fil-portafoll koperti mill-Put garantit (minn hawn ’il quddiem l-“assi koperti”) jammonta għal 12,48 biljun USD. Il-garanzija tal-Istati hija garanzija awtonoma, mal-ewwel talba, irrevokabbli u inkondizzjonata. Hija għandha limitu sa ammont globali ta’ 16,98 biljun USD (inkluż massimu ta’ 12,48 biljun USD ta’ rimbors ta’ valur residwu par u 4,5 biljun USD ta’ interessi), li jitnaqqas eventwalment mid-deprezzament tal-portafoll.

(52) F’każ li jseħħ wieħed minn dawn l-avvenimenti, FSAM, permezz tal-intermedjarja tal-aġent tagħha, l-ewwel titlob lil Dexia tonora l-obbligi tagħha fil-kuntest tal-ftehim Put, u wara titlob dan lill-Istati fl-iskadenza ta’ ċerti termini, f’każ ta’ nuqqas jew falliment ta’ Dexia.

(53) L-Istati jkunu rimborsati minn Dexia għas-sejħiet tagħhom abbażi tal-Garanzija (i) fi flus kontanti sakemm il-ħlasijiet totali jkunu inqas minn jew ugwali għall-ewwel porzjon ta’ 4,5 biljun USD u (ii) f’ishma u, meta jirriżulta l-każ f’partijiet benefiċjarji, lil hinn minn din is-somma. Madankollu, minkejja li l-assi esklużi kkunsidrati hawn fuq mhumiex koperti mill-garanzija tal-Istati, is-sejħiet imwettqa abbażi ta’ assi esklużi għandhom jintużaw fuq l-ammont tal-ewwel porzjon ta’ 4,5 biljun USD li minnu jibbenefikaw l-Istati permezz ta’ rikors dirett fi flus kontanti kontra Dexia.

(54) Il-garanzija hija soġġetta għal remunerazzjoni li titħallas annwalment minn Dexia lill-Istat Belġjan u l-Istat Franċiż ta’ 113 punt bażi abbażi tal-kopertura tar-riskju ta’ nuqqas fuq il-Put garantit, li magħha jiżdiedu 32 punt bażi abbażi tal-kopertura tar-riskju tan-nuqqas ta’ Dexia milli tonora l-impenn ta’ likwidità tagħha ma’ FSAM.

(55) Il-bejgħ ta’ FSA (minbarra FP) twettaq fl-1 ta’ Lulju 2009 u l-miżura FSA daħlet fis-seħħ fl-istess mument. L-aħħar studju ta’ valutazzjoni tal-portafoll FSAM ġie kkomunikat lill-Kumissjoni fit-18 ta’ Marzu 2009 u twettaq mill-Kumpanija Ġenerali (minn hawn ’il quddiem “il-konsulent”), l-espert indipendenti li jirrappreżenta l-Istat Belġjan, fuq il-bażi tad-dejta stabbilita fil-31 ta’ Jannar 2009.

(56) Id-dejta prinċipali tal-portafoll FSAM hija elenkata fit-tabella Nru 1 hawn isfel. Tabella 1 Dejta prinċipali tal-portafoll FSAM (totali) Klassijiet ta’ ishma Valur nominali Valur tas-suq Telf mistenni (bażi) Telf mistenni (stress) F’miljuni USD F’% tat-total F’miljuni USD F’% tat-total F’miljuni USD F’% tat-total F’miljuni USD F’% tat-total Standards tal-RMBS (barra minn “wrap”) 10 582 63,8 [4 000 -5 000 ] […] [1 500 -2 500 ] […] […] […] Subprime 7 317 44,1 [3 000 -4 000 ] […] [1 000 -1 500 ] […] […] […] Alt-A 2 424 14,6 [500-1 000 ] […] [0-1 000 ] […] […] […] Option ARMs 694 4,2 [0-500] […] [0-500] […] […] […] Prime 147 0,9 [0-100] […] [0-10] […] […] […] CES/HELOCs/Wrapped RMBS (**) 817 4,9 [0-500] […] [0-500] […] […] […] NIMs 277 1,7 [0-200] […] [0-30] […] […] […] ABS CDO 36 0,2 [0-20] […] [0-40] […] […] […] CLOs 413 2,5 [0-400] […] [0-100] […] […] […] US Agency RMBS 1 338 8,1 [1 000 -1 500 ] […] [0-100] […] […] […] Oħrajn 3 119 18,8 [1 000 -2 000 ] […] [0-400] […] […] […] Total 16 582 100,0 [7 000 -9 000 ] […] [2 000 -3 000 ] […] [3 500 -4 500 ] […]

(57) Il-portafoll huwa prinċipalment ikkostitwit minn titoli “US RMBS standards”, li jammontaw għal 64 %, u b’mod aktar partikolari minn titoli “Subprime” (44 % tal-portafoll) u “Alt-A” (15 % tal-portafoll). Fuq livell inqas, il-portafoll huwa ugwalment espost għal titoli “US Agency RMBS” (8 % tal-portafoll) u għal titoli miżjudin minn assiguraturi monolini. Il-valur nominali tal-portafoll kien ta’ 16,6 % biljun USD fil-31 ta’ Jannar 2009 u l-valur tas-suq medju tiegħu fl-istess data kien ta’ [42,2 – 54,3] % mill-valur nominali, jiġifieri [7 – 9] biljun USD. It-telf mistenni, f’xenarju bażi, kien ta’ [2 – 3] biljun USD, filwaqt li f’xenarju f’każ ta’ stress huwa kien stmat ta’ [3,5 – 4,5] biljun USD. Il-valur ekonomiku reali (minn hawn ’il quddiem “VER”) fil-31 ta’ Jannar 2009 kien ta’ [13,6 – 14,6] biljun USD f’xenarju bażi u ta’ [12 – 13]-il biljun USD f’xenarju ta’ stress.

(58) Id-dejta prinċipali tal-portafoll FSAM, wara t-tnaqqis tal-assi esklużi, hija elenkata fit-tabella Nru 2 hawn isfel: Tabella 2 Dejta prinċipali tal-portafoll FSAM (wara t-tnaqqis tal-assi esklużi) Klassijiet ta’ ishma Valur nominali Valur tas-suq Telf mistenni (bażi) Telf mistenni (stress) F’miljuni USD F’% tat-total F’miljuni USD F’% tat-total F’miljuni USD F’% tat-total F’miljuni USD F’% tat-total Standards tal-RMBS (barra minn “wrap”) 9 755 79,9 [3 500 -4 000 ] […] [1 500 -2 500 ] […] […] […] Subprime 6 544 53,6 [2 500 -3 000 ] […] [1 000 -1 500 ] […] […] […] Alt-A 2 371 19,4 [500-1 000 ] […] [0-1 000 ] […] […] […] Option ARMs 693 5,7 [0-500] […] [0-500] […] […] […] Prime 147 1,2 [0-100] […] [0-10] […] […] […] CES/HELOCs/Wrapped RMBS (***) 817 6,7 [0-500] […] [0-500] […] […] […] NIMs 276 2,3 [0-200] […] [0-30] […] […] […] ABS CDO 36 0,3 [0-20] […] [0-40] […] […] […] CLOs 413 3,4 [0-400] […] [0-100] […] […] […] Oħrajn 909 7,4 [200-600] […] [0-400] […] […] […] Total 12 205 100,0 [4 500 -5 500 ] […] [2 000 -3 000 ] […] [3 500 -4 500 ] […]

(59) Minbarra l-assi esklussivi, il-valur nominali tal-portafoll kien ta’ 12,2 biljun USD fil-31 ta’ Jannar 2009 u l-valur tas-suq medju fl-istess data kien ta’ [36,9 – 45,1] % tal-valur nominali, jiġifieri [4,5 – 5,5] biljun USD. It-telf mistenni, f’xenarju bażi, kien ta’ [2-3] biljun USD, filwaqt li f’xenarju f’każ ta’ stress huwa kien stmat ta’ [3,5-4,5] biljun USD. Il-VER fil-31 ta’ Jannar 2009 kien ta’ [9,2-10,2] biljun USD f’xenarju bażi u ta’ [7,7-8,7] biljun USD f’xenarju ta’ stress.

IV. IL-PJAN TA’ RISTRUTTURAR

(60) Il-pjan ta’ ristrutturar għandu bħala mira li jirriċentra l-attivitajiet ta’ Dexia fuq il-professjonijiet tiegħu u s-swieq prinċipali tiegħu (jiġifieri, l-attivitajiet PWB u RCB fi Franza, il-Belġju u l-Lussemburgu), li jnaqqas il-profil ta’ riskju tiegħu u l-livell ta’ ingranaġġ tiegħu kif ukoll li joħloq ekwilibriju mill-ġdid tal-profil ta’ likwidità tiegħu. Dan jinkludi b’mod partikolari l-abbandun, it-tnaqqis u l-bejgħ ta’ ċerti attivitajiet; l-implimentazzjoni ta’ żewġ linji distinti ta’ rappurtar intern, waħda rigward l-attivitajiet bankarji tradizzjonali (minn hawn ’il quddiem “core division”), li jinkludu l-essenzjali tal-attivitajiet PWB u RCB, li jirrappreżentaw 72 % mill-bilanċ totali ta’ Dexia fi tmiem l-2009) u l-oħra rigward l-attivitajiet ta’ ġestjoni estintiva msejħa “legacy portfolio management division” (minn hawn ’il quddiem “LPMD”), magħmula prinċipalment mill-portafoll tal-obbligi u, b’mod aktar marġinali, minn attivitajiet PWB internazzjonali, li jirrappreżentaw 28 % mill-bilanċ totali ta’ Dexia fi tmiem l-2009. It-titjib tal-profil ta’ likwidità jinkiseb permezz tat-tnaqqis tal-finanzjamenti tas-suq u l-finanzjamenti f’terminu qasir kif ukoll ta’ żieda fit-terminu medju tal-finanzjamenti u r-rikors għall-finanzjamenti aktar stabbli (kontijiet ta’ klijenti li jbiegħu bl-imnut u kummerċjali, obbligi fuq il-proprjetà).

(61) Il-pjan ta’ ristrutturar jikkonsisti f’serje ta’ miżuri diġà implimentati minn Dexia kif ukoll f’miżuri komportamentali u strutturali li Dexia għandha timplimenta matul it-terminu ta’ ristrutturar, taħt il-kontroll tal-Istati Membri kkonċernati li ntrabtu li jassiguraw l-osservanza tagħhom.

(62) Dawn il-miżuri kollha jippermettu tnaqqis ta’ 35 % mit-total tal-karta tal-bilanċ ta’ Dexia fil-31 ta’ Diċembru 2014 b’relazzjoni mal-31 ta’ Diċembru 2008 u jieħdu inkunsiderazzjoni l-produzzjoni ġdida.

4.1. RISTRUTTURAR TAL-VIJABBILTÀ F’TERMINU TWIL F’SITWAZZJONIJIET NORMALI U TA’ STRESS

(63) L-Istati Membri kkonċernati kkomunikaw lill-Kummissjoni informazzjoni dettaljata dwar il-mudell ta’ impriża tal-bank. Din l-informazzjoni tiddeskrivi, b’mod partikolari, l-informazzjoni li ġejja: — pjan ta’ negozju mill-2009 sal-2011 u previżjonijiet ta’ ċerta dejta ta’ bilanċ u ta’ kont li jirriżulta fil-bidu tal-2014 u l-2017; — volumi u marġnijiet tal-ammonti pendenti u l-produzzjoni ġdida permezz ta’ linji kbar ta’ attività (PWB, RCB u oħrajn) u żoni ġeografiċi, mill-2009 sal-2011; — volumi u spejjeż medji ta’ finanzjament tal-grupp permezz ta’ sors ta’ finanzjament (xiri lura, obbligi garantiti u mhux garantiti, obbligi fuq il-proprjetà, kontijiet u oħrajn).

(64) Fuq il-bażi ta’ din l-informazzjoni, Dexia tipprevedi riżultati pożittivi fuq it-terminu kollu ta’ ristrutturar, mill-2009 sal-2014 u proporzjon ta’ fondi proprji bażiċi (minn hawn ’il quddiem “Core Tier 1”) bejn 11 % u 15 %. It-tabella Nru 3 hawn isfel telenka għal kull sena bejn l-2009 u l-2014 il-previżjonijiet ta’ riżultati u proporzjon Core Tier 1 ta’ Dexia. Tabella 3 Previżjonijiet ta’ riżultati u proporzjon Core Tier 1 ta’ Dexia matul il-perjodu ta’ ristrutturar Miljuni ta’ EUR u % 2009 2010 2011 2012 2013 2014 Core division Riżultati netti qabel it-taxxa (…) (…) (…) (…) (…) (…) LPD Riżultati netti qabel it-taxxa (…) (…) (…) (…) (…) (…) Total grupp Dexia Riżultati netti qabel it-taxxa (…) (…) (…) (…) (…) (…) Proporzjon Core Tier 1 (…) (…) (…) (…) (…) (…)

(65) L-Istati Membri kkonċernati pprovdew ukoll tliet tipi ta’ simulazzjonijiet ta’ stress sabiex jistabbilixxu r-reżistenza tal-grupp għal impatti esterni.

(66) L-ewwel tip ta’ test ta’ stress imwettaq minn Dexia kellu bħala għan li jittestja r-reżistenza tal-grupp, sal-2011, għall-varjabbli li ġejjin: (i) ir-rata ta’ tkabbir tal-PIB mingħajr pajjiżi differenti, (ii) il-livell tar-rati ta’ interessi interbankarji fi 3 xhur u f’5 xhur u (iii) ir-rata ta’ kambju ta’ ċerti muniti barranin. F’dak li jikkonċerna r-rata ta’ tkabbir, ġew ifformulati suppożizzjonijiet għal xenarju bażi u għal xenarju ta’ stress konformi mas-suppożizzjonijiet użati għal eżerċizzji oħrajn simili mwettqa riċentement fl-Ewropa. Ir-riżultati tat-test ta’ stress, kif imwettaq minn Dexia, jissuġġerixxu li l-grupp jibqa’ benefiċjarju fl-2010 u fl-2011, anki f’xenarju ta’ stress. Il-profitt qabel it-taxxi jammonta għal EUR […] miljun fl-2010 u għal EUR […] miljun fl-2011.

(67) It-tieni tip ta’ test ta’ stress imwettaq minn Dexia kellu bħala għan li jittestja r-reżistenza tal-grupp, għal żieda fl-ispiża ta’ finanzjament tiegħu miksubin fis-suq, matul sena, ta’ (i) 100 punt bażi u (ii) 200 punt bażi. Ir-riżultati tat-test ta’ stress, kif imwettaq minn Dexia, jindikaw li l-impatt fuq ir-riżultati tal-grupp jista’ jiġi evalwat għal EUR […] miljun, f’każ ta’ żieda ta’ 100 punt bażi tal-ispiża ta’ finanzjament tiegħu, u għal EUR […] miljun fil-każ ta’ żieda ta’ 200 punt bażi tal-ispiża ta’ finanzjament tiegħu.

(68) It-tielet tip ta’ test ta’ stress imwettaq minn Dexia kellu bħala għan li jittestja l-likwidità tal-grupp, u b’mod aktar partikolari l-pożizzjoni ta’ likwidità tal-grupp f’ċirkostanzi eċċezzjonali, bit-tqabbil tal-likwidità potenzjalment rikjesta mal-likwidità potenzjali disponibbli f’tali ċirkostanzi. Il-limitu ta’ test ta’ stress huwa xahar. Ix-xenarju applikat jgħaqqad l-effett ta’ impatt idjosinkratiku marbut ma’ Dexia mal-konsegwenzi ta’ kriżi ta’ likwidità ġenerali. Dan it-test ta’ stress sar kemm minn Dexia kif ukoll mill-awtorità ta’ kontroll tagħha (il-Kummissjoni Bankarja, Finanzjarja u tal-Assigurazzjoni, minn hawn ’il quddiem is-“CBFA”). […] (11) […].

4.2. IMPENJI TA’ AĠIR

(69) Il-pjan ta’ ristrutturar, innotifikat fid-9 ta’ Frar 2010, jikkonsisti qabel xejn fit-tnaqqis tal-finanzjamenti f’terminu qasir, miż-żieda tat-terminu medju ta’ ħajja tal-finanzjamenti f’terminu twil u miż-żieda tas-sorsi ta’ finanzjament stabbli tal-grupp. F’dan ir-rigward l-Istati Membri kkonċernati jintrabtu li Dexia tosserva tliet porzjonijiet ta’ finanzjamenti kwantitattivi. — Dexia żżomm il-proporzjon “finanzjamenti f’terminu qasir (12)/total tal-karta tal-bilanċ” ta’ 30 % fil-31 ta’ Diċembru 2009, fuq livell inqas minn jew ugwali għal 23 % fil-31 ta’ Diċembru 2010, inqas minn ugwali għal 20 % fil-31 ta’ Diċembru 2011, inqas minn jew ugwali għal 14 % fil-31 ta’ Diċembru 2012, inqas minn jew ugwali għal 13 % fil-31 ta’ Diċembru 2013 u inqas minn jew ugwali għal 11 % fil-31 ta’ Diċembru 2014. — Dexia żżid it-terminu tal-finanzjamenti tagħha biż-żamma tat-terminu medju ta’ ħajja tal-obbligi tal-grupp (13) sa livell ogħla minn jew ugwali għal-livelli elenkati fit-tabella Nru 4 hawn isfel: Tabella 4 Evoluzzjoni tat-terminu medju ta’ ħajja tal-obbligi ta’ Dexia (fi snin) 31.12.2009 31.12.2010 31.12.2011 31.12.2012 31.12.2013 31.12.2014 (…) (…) (…) (…) (…) (…) — Dexia żżid is-sorsi tagħha ta’ finanzjament stabbli: proporzjon, li n-numeratur tiegħu huwa ugwali għas-somma tal-finanzjament taħt forma ta’ obbligi fuq il-proprjetà, tal-finanzjament taħt forma ta’ kontijiet kummerċjali RCB u PWB u li d-denominatur tiegħu huwa ugwali għas-somma tal-assi kollha ta’ Dexia, huwa kkalkulat. Dan il-proporzjon, ugwali għal 36 % fil-31 ta’ Diċembru 2009, għandu jkun aktar minn jew ugwali għal 40 % fil-31 ta’ Diċembru 2010, aktar minn jew ugwali għal 45 % fil-31 ta’ Diċembru 2011, aktar minn jew ugwali għal 53 % fil-31 ta’ Dicembru 2012, aktar minn jew ugwali għal 55 % fil-31 ta’ Diċembru 2013 u aktar minn jew ugwali għal 58 % fil-31 ta’ Diċembru 2014. — espert indipendenti, jivverifika kull sitt xhur l-osservanza ta’ dawn it-tliet proporzjonijiet ta’ finanzjament.

(70) Dexia hija pprojbita li ssellef lill-klijenti PWB tagħha sa livell ta’ “risk-adjusted return on capital” (minn hawn ’il quddiem “RAROC”) ta’ inqas minn 10 %. Il-kalkolu tar-RAROC jirrapporta l-marġni netta wara t-taxxi għall-kapital ekonomiku (14). — il-marġni grossa hija d-differenza bejn il-marġni fatturata lill-klijent (espressa fil-punti bażiċi ‘l isfel mir-rata ta’ referenza IBOR) u l-ispiża ta’ finanzjament ta’ Dexia (espressa fil-punti bażiċi ‘l isfel mir-rata ta’ referenza IBOR) rappreżentata mill-prezz ta’ trasferiment intern. — il-prezz ta’ trasferiment intern jirrifletti l-ispiża stmata ta’ finanzjament ġdid ta’ Dexia u jieħu inkunsiderazzjoni karatteristiċi tat-tislif (maturità, eliġibbiltà għar-rifinanzjament skont obbligi fuq il-proprjetà, eċċ.) lill-klijenti PWB. — il-marġni netta hija ugwali għall-marġni grossa mnaqqsa (i) mill-ispejjeż ta’ kull natura (spejjeż ġenerali, spejjeż tal-paga, spejjeż operattivi, deprezzamenti, eċċ.) stmati fuq il-bażi tal-osservazzjoni tal-ispejjeż ta’ attività ta’ tislif lill-klijenti PWB, (ii) minn spiża medja ta’ riskju kkalkulata għal kull tranżazzjoni fl-osservanza tal-metodoloġija Basel II (spiża medja tar-riskju fuq perjodu twil) u (iii) minn taxxa fuq id-dħul. — espert indipendenti jivverifika kull sitt xhur li l-RAROC jirrifletti l-ispejjeż tad-diviżjoni PWB, li l-impenn ta’ hawn fuq li jiġi osservat minimu RAROC ta’ 10 % fuq l-attività PWB ikun rispettat u li l-metodoloġija u l-kalkolu tal-RAROC u tal-komponenti jkunu preċiżi.

(71) Dexia tnaqqas sa żero l-ammont tal-finanzjamenti attwali disponibbli għas-sussidjarja Torka tagħha DenizBank sa mill-aktar tard it-30 ta’ Ġunju 2011 u ma tagħtiha ebda finanzjament intragrupp ġdid sal-31 ta’ Diċembru 2014.

(72) Minn issa sat-30 ta’ Ġunju 2010, Dexia timplimenta linja ta’ rappurtar LPMD. L-assi assenjati f’din il-linja jitqiegħdu f’ġestjoni estintiva jew jinbiegħu. Dawn l-assi huma: — il-portafolli “Credit Spread Portfolio” (CSP) u “Public Sector Portfolio” (PSP) (għal ammont stmat ta’ madwar EUR 134 biljun fil-31 ta’ Diċembru 2009); — il-portafoll “Financial Products” ta’ assi ta’ FSAM miżmuma minn Dexia (għal ammont stmat ta’ madwar EUR 10,7 biljun fil-31 ta’ Diċembru 2009) u — il-portafoll “non-core PWB loans” (għal ammont stmat ta’ madwar EUR 17-il biljun fil-31 ta’ Diċembru 2009). Il-finanzjamenti miġburin minn Dexia u li jibbenefikaw mill-garanzija ta’ finanzjament jiġu integralment assenjati f’din il-linja.

(73) Dexia tillimita l-produzzjoni ġdida annwali PWB sa EUR 12-il biljun fl-2009, EUR 15-il biljun fl-2010 u EUR 18-il biljun mill-2011 sal-2014.

(74) Dexia tnaqqas l-ispejjeż tal-operat tagħha bi 15 % qabel il-31 ta’ Diċembru 2012.

(75) Dexia tnaqqas l-attivitajiet ta’ “kummerċ” tagħha (tnaqqis ta’ 44 % mill-valur medju f’riskju annwali, li kien ta’ EUR 126 biljun fl-2008) u ttemm l-attivitajiet ta’ negozjati tagħha għal kont proprju mid-data ta’ din id-deċiżjoni tal-Kummissjoni.

(76) Dexia tirrinunzja definittavment, b’effett immedjat mid-data ta’ din id-deċiżjoni tal-Kummissjoni, għall-profitt tal-obbligu konvertibbli Dexia BIL ta’ EUR 376 miljun li l-Lussemburgu kien intrabat li jissottoskrivi f’Settembru 2008.

(77) Ir-rikors minn Dexia għall-garanzija ta’ finanzjament tal-Istati Membri kkonċernati hija limitata skont il-kundizzjonijiet li ġejjin: — tmiem tal-garanzija għall-kuntratti ta’ kontijiet kollha konklużi mill-31 ta’ Marzu 2010; — tmiem tal-garanzija ta’ finanzjament għall-ħruġ kollu f’terminu qasir (inqas minn sena) imwettaq mill-31 ta’ Mejju 2010; — tmiem tal-garanzija ta’ finanzjament għall-ħruġ jew kuntratti kollha (inklużi dawk f’terminu twil) imwettqa jew konklużi mit-30 ta’ Ġunju 2010; — fl-ebda mument ma jistal-ammont totali tal-ammonti pendenti garantiti jaqbeż l-EUR 100 biljun; — matul il-perjodu ta’ applikazzjoni tal-garanzija, Dexia tħallas lill-Istati Membri kkonċernati remunerazzjoni addizzjonali fuq l-ammont li jkun inqabeż f’każ li jinqabżu l-limiti ta’ ingranaġġi pendenti garantiti li ġejjin: Tabella 5 Remunerazzjoni addizzjonali mħallsa f’każ li jinqabżu l-ammonti ta’ obbligi Limitu/porzjon (ingranaġġi pendenti garantiti f’biljun EUR) 60-70 70-80 80-100 Remunerazzjoni supplimentari tal-qbiż (fil-punti bażiċi) + 50 + 65 + 80

(78) Sal-31 ta’ Ottubru 2014, Dexia ma għandhiex tuża l-istatus tagħha ta’ bank li jibbenefika minn garanzija tal-Istati Membri kkonċernati għal skopijiet ta’ reklamar kummerċjali u ma għandhiex tuża l-garanzija għal operazzjonijiet puri ta’ arbitraġġ.

(79) Sal-31 ta’ Diċembru 2011 Dexia SA u s-sussidjarji li tagħhom għandha l-kontroll esklussiv jew konġunt ma għandhomx ikunu x-xerrejja ta’ aktar minn 5 % tal-kapital azzjonarju tal-istabbilimenti ta’ kreditu jew impriżi ta’ investiment jew kumpaniji ta’ assigurazzjoni oħrajn, sakemm mhux b’awtorizzazzjoni mill-Kummissjoni. Dan l-impenn ma jostakolax, sakemm mhux bi qbil minn qabel tal-Kummissjoni, ix-xiri minn Dexia ta’ holding f’remunerazzjoni ta’ injezzjoni ta’ holdings jew ta’ attivitajiet imwettqa fil-kuntest ta’ operazzjoni ta’ bejgħ jew ta’ ġabra (permezz ta’ amalgamazzjoni jew injezzjoni) ta’ assi jew attivitajiet, sakemm, f’każijiet bħal dawn, il-holding imsemmi ma jagħtix lil Dexia l-kontroll esklussiv jew konġunt tal-entità benefiċjarja tal-injezzjoni jew li tirriżulta mill-amalgamazzjoni. Dexia tinforma minn qabel lill-Kummissjoni rigward kull proġett ta’ akkwist, inkluż kull proġett previst minn impriżi li Dexia tikkontrolla b’mod konġunt.

(80) Sal-31 ta’ Diċembru 2014, Dexia sejra tillimita l-ammont ta’: — kull forma ta’ dividendi distribwiti minn Dexia SA abbażi tal-ishma ordinarji tagħha, u — kull rimbors diskrezzjonali antiċipat jew ħlas tal-imgħax fuq strumenti ibridi Tier 1 jew strumenti Tier 2 (i) maħruġa minn entitajiet li tagħhom Dexia għandha l-kontroll esklussiv (ii) miżmuma minn persuni jew entitajiet minbarra Dexia SA u s-sussidjarji tagħha u (iii) li l-ħlas jew l-eżerċizzju tagħhom huwa diskrezzjonali fl-applikazzjoni tad-dispożizzjonijiet kuntrattwali rigward dawn l-istrumenti, b’tali mod li, wara d-distribuzzjoni jew il-ħlas previst (u b’kunsiderazzjoni għall-ħlasijiet eventwali magħmulin obbligatorji minħabba l-ħlas ta’ dividend abbażi tal-ishma ordinarji), il-Core Tier 1 ta’ Dexia (ikkalkulat b’referenza għall-aħħar kontijiet annwali konsolidati ppreparati għall-istandards IFRS), — huwa aktar minn jew ugwali għal-livell ta’ hawn isfel u, 31.12.2009 31.12.2010 31.12.2011 31.12.2012 31.12.2013 31.12.2014 10,7 % 10,6 % (…) (…) (…) (…) — huwa aktar minn jew ugwali għas-somma ta’ (i) 12,5 % tal-assi ppeżati mir-riskji (risk weighted assets) mil-Legacy Portfolio Management Division u (ii) ta’ 9,5 % tal-assi ppeżati mir-riskju (risk weighted assets) tal-attivitajiet l-oħrajn tal-grupp (il-“Core Division”).

(81) L-impenn imsemmi fl-Anness (80): — huwa mingħajr preġudizzju għall-eżiġenza ta’ profitti distriwibbli (skont l-Artikolu 617 tal-Kodiċi tal-Kumpaniji Belġjani) fuq il-livell ta’ Dexia; — u mingħajr preġudizzju għall-operazzjoni li għalihom Dexia tkun legalment marbuta li tipproċedi fuq strumenti ibridi Tier 1 u Tier 2 jew operazzjonijiet li għalihom Dexia tkun legalment marbuta li tipproċedi fuq tali strumenti skont kuntratti konklużi qabel l-1 ta’ Frar 2010; u — ikun jista’ jiġi rivedut f’każ ta’ bidla sinifikanti fil-klassifikazzjoni tal-fondi proprji prudenzjali u tal-istandards kumpatibbli applikabbli ta’ Dexia.

(82) Barra minn hekk, mingħajr preġudizzju għall-operazzjonijiet li għalihom Dexia tkun legalment marbuta li tipproċedi, jew li għalihom Dexia tkun legalment marbuta li tipproċedi skont kuntratti konklużi qabel l-1 ta’ Frar 2010, fuq strumenti ibridi Tier 1 u Tier 2, Dexia għandha tastjeni sal-31 ta’ Diċembru 2011 minn: — li tipproċedi għall-ħlas ta’ imgħax fuq strumenti ibridi Tier 1 jew strumenti Tier 2 miżmuma minn persuni jew entitajiet minbarra Dexia SA u s-sussidjarji tagħha u li l-ħlas tiegħu huwa diskrezzjonali fl-applikazzjoni tad-dispożizzjonijiet kuntrattwali rigward dawn l-istrumenti; — li tapprova jew tivvota favur il-ħlas ta’ kull forma ta’ dividend minn kull entità li fuqha Dexia SA teżerċita direttament jew indirettament il-kontroll esklussiv (inklużi l-entitajiet miżmuma 100 %) meta tali ħlas iġib miegħu obbligu ta’ ħlas ta’ imgħax fuq strumenti ibridi Tier 1 jew strumenti Tier 2 miżmuma minn persuni barra Dexia SA u s-sussidjarji tagħha; u — li teżerċita għażla diskrezzjonali ta’ rimbors antiċipata fuq l-istrumenti ibridi Tier 1 jew strumenti Tier 2 imsemmija fl-ewwel inċiż hawn fuq.

(83) Dexia SA għandha tastjeni milli tipproċedi għad-distribuzzjoni ta’ dividendi fuq ishma ordinarji tagħha sal-31 ta’ Diċembru 2011. Din il-projbizzjoni ma tapplikax għad-distribuzzjonijiet ta’ dividendi kompletament imwettqa permezz ta’ allokazzjoni ta’ ishma ġodda, sakemm l-ammont ta’ dawn id-distribuzzjonijiet ikun (i) konformi mal-Anness (80) u (ii) inqas minn jew ugwali għal 40 % tar-riżultat nett imwettaq minn Dexia SA abbażi tas-sena finanzjarja 2009 f’dak li jikkonċerna d-distribuzzjonijiet imwettqa fl-2010 u ta’ inqas minn jew ugwali għal 40 % tar-riżultat nett imwettaq minn Dexia SA abbażi tas-sena finanzjarja 2010 f’dak li jikkonċerna d-distribuzzjonijiet imwettqa fl-2011 (15).

(84) F’dan ir-rigward, xieraq li jiġi mfakkar li skont l-impenn mogħti mill-Istati Membri kkonċernati fil-kuntest tad-deċiżjoni tal-Kummissjoni tat-30 ta’ Ottubru 2009 li jestendu l-garanzija, Dexia għandha tastjeni, mid-data ta’ din id-deċiżjoni u sad-data ta’ din id-deċiżjoni, milli: (i) tiddikjara kull dividend temporanju, jew tipproponi lill-Assemblea Ġenerali tal-Azzjonisti ta’ Dexia SA il-ħlas ta’ kull forma ta’ dividend, fir-rigward tal-azzjonisti ta’ Dexia SA; (ii) tapprova, jew tivvota favur il-ħlas ta’ kull forma ta’ dividend minn entitajiet li fuqhom Dexia SA teżerċita direttament jew indirettament il-kontroll esklussiv iżda li mhumiex miżmuma (direttament jew indirettament) 100 % minnha; (iii) tapprova, jew tivvota favur il-ħlas ta’ kull forma ta’ dividend minn kull entità li fuqha Dexia SA teżerċita direttament jew indirettament il-kontroll esklussiv (inklużi l-entitajiet miżmuma 100 %) meta tali ħlas iġib miegħu obbligu ta’ ħlas ta’ imgħax fuq strumenti ibridi Tier 1 jew strumenti perpetwi Upper Tier 2 miżmuma minn persuni jew entitajiet minbarra Dexia SA u s-sussidjarji tagħha; (iv) tipproċedi għall-ħlas ta’ kull imgħax fuq strumenti ibridi Tier 1 jew strumenti perpetwi Upper Tier 2 miżmuma minn persuni jew entitajiet minbarra Dexia SA u s-sussidjarji tagħha u li l-ħlas tiegħu huwa diskrezzjonali fl-applikazzjoni tad-dispożizzjonijiet kuntrattwali rigward dawn l-istrumenti. Jekk madankollu dan in-nuqqas ta’ ħlas kien suxxettibbli li jġib miegħu s-sospensjoni tal-ħlas ta’ dividendi minn Dexia SA abbażi tar-riżultati għall-2009, il-projbizzjoni msemmija tista’ ma tapplikax, sakemm Dexia tkun infurmat lill-Kummissjoni minn qabel u l-Kummissjoni tkun approvat, fuq bażi ad hoc, il-ħlas imsemmi ta’ imgħax; u (v) teżerċita għażla diskrezzjonali ta’ rimbors antiċipat tal-istrumenti ibridi kkunsidrati fil-punti (iii) u (iv) ta’ dan l-Anness.

(85) Sabiex ikun hemm aktar u aktar kompetizzjoni u trasparenza fl-operazzjonijiet ta’ self mill-bank mill-awtoritajiet lokali, Franza tintrabat li tiżgura li l-awtoritajiet lokali jiżviluppaw il-prattiki ta’ kompetizzjoni tagħhom fl-operazzjonijiet ta’ konsenja fi flus jew kapital. Rakkomandazzjonijiet f’dan is-sens għandhom ikunu indirizzati speċifikament mill-Istat għall-awtoritajiet territorjali qabel it-tmiem tas-sena 2010 kemm fir-rigward ta’ finanzjamenti bankarji kif ukoll fil-qasam tal-użu ta’ prodotti finanzjarji kumplessi. Dawn ir-rakkomandazzjonijiet għandhom jinsistu fuq l-interess ekonomiku inerenti, f’dan is-settur, għall-implimentazzjoni ta’ miżuri ta’ kompetizzjoni u għandhom jindikaw il-modalitajiet prattiċi differenti, skont liema minn dawn il-miżuri jkunu jistgħu jiġu implimentati. Il-prattiki tajbin rakkomandati għandhom jipprevedu l-karattru pubbliku tal-kompetizzjonijiet għat-tislif tal-ammonti l-aktar importanti. Għall-awtoritajiet territorjali b’mod partikolari, is-servizzi inkarigati li jgħinuhom u jagħtuhom parir għandhom ikunu konxji minn dawn ir-rakkomandazzjonijiet. Jekk dawn ir-rakkomandazzjonijiet ma jkunux biżżejjed sabiex jiżguraw il-ġeneralizzazzjoni ta’ sejħiet ta’ offerti trasparenti u mhux diskriminatorji mill-awtoritajiet lokali minn issa sal-2013 fir-rigward tal-finanzjamenti bankarji, Franza tintrabat li tagħmel proposti normattivi għal dan il-għan.

(86) Sabiex ikun hemm aktar u aktar kompetizzjoni u trasparenza fl-operazzjonijiet ta’ self mill-bank mill-awtoritajiet lokali, il-gvern Belġjan, bi ftehim mar-Reġjuni, jintrabat li jikkontrolla l-pubblikazzjoni permezz tal-awtoritajiet kontraenti tas-sejħiet għall-offerti passati rigward il-finanzjament tal-awtoritajiet pubbliċi lokali.

4.3. BEJGĦ U ĠESTJONI ESTINTIVA

(87) Dexia tipproċedi għall-bejgħ ta’ assi elenkati f’dan l-anness.: (a) bejgħ jew introduzzjoni fl-ekwità pubblika tal-holdings ta’ 70 % miżmuma mill-grupp fis-sussidjarja Taljana tagħha, Crediop, minn issa sal-31 ta’ Ottubru 2012 (16); (b) bejgħ minn issa sat-30 ta’ Ġunju 2010 ta’ DEP, sussidjarja Franċiża ta’ Dexia Insurance Belgium (minn hawn ’il quddiem “DIB”), attiva fl-oqsma tal-assigurazzjoni tal-ħajja u l-inġinerija soċjali. L-iffirmar tal-ftehim ta’ bejgħ sar fid-9 ta’ Diċembru 2009 u l-bejgħ għandu jitwettaq matul l-ewwel semestru 2010; (c) bejgħ jew introduzzjoni fl-ekwità pubblika minn issa sal-31 ta’ Diċembri 2010 tal-holdings ta’ 51 % ta’ Dexia f’AdInfo, sussidjarja attiva fil-forniment ta’ servizzi informatiċi għall-komunitajiet lokali fil-Belġju; (d) bejgħ tal-holding ta’ Dexia f’SPE, impriża Belġjana ta’ produzzjoni tal-enerġija, qabel il-31 ta’ Diċembru 2010; (e) bejgħ tal-holding ta’ 20 % ta’ Dexia fil-Crédit du Nord (dan il-bejgħ twettaq fil-11 ta’ Diċembru 2009); (f) għeluq sal-2010 ta’ madwar 80 aġenzija fil-Belġju fil-kuntest tal-mudell ġdid ta’ distribuzzjoni tal-grupp; (g) waqfien tal-attivitajiet li ġejjin ta’ RCB International: (i) il-bejgħ ta’ Experta Jersey, ir-run-off ta’ Dexia “Private Bank” (PB) Jersey, il-waqfien tal-attivitajiet PB ta’ Montevideo, il-waqfien tal-proġett ta’ żvilupp PB f’Singapor, il-waqfien tal-proġett ta’ consumer finance fir-Russja u l-waqfien tal-attivitajiet ta’ Dexia Asset Management (minn hawn ’il quddiem “DAM”) fil-pajjiżi tal-Ewropa ċentrali u orjentali, il-bejgħ tal-attivitajiet ta’ trust ta’ Esperta fl-Isvizzera twettqu matul is-sena 2009 u bidu 2010; (ii) il-bejgħ tal-attivitajiet ta’ trust eżerċitati minn Experta fil-Baħamas kif ukoll il-bejgħ tas-sussidjarja Daniża ta’ Dexia BIL minn issa sal-31 ta’ Diċembru 2011; (h) bejgħ jew introduzzjoni fl-ekwità pubblika minn issa sal-31 ta’ Ottubru 2012 tal-holding ta’ Dexia fis-sussidjarja Slovakka Dexia Banka Slovensko (minn hawn ’il quddiem “DBS”) (17); (i) waqfien u ġestjoni estintiva tal-attivitajiet li ġejjin ta’ PWB international: (i) l-Indja: bejgħ tal-entità mwettqa fl-2009; (ii) l-Isvizzera (Dexia Public Finance Switzerland) u l-Isvezja (Dexia Norden): għeluq u likwidazzjoni minn issa sal-31 ta’ Diċembru 2010; (iii) il-Messiku, l-Awstralja u l-Ġappun: ġestjoni estintiva tal-bilanċ; (j) bejgħ ta’ FSA (finalizzat fl-1 ta’ Lulju 2009) u wara bejgħ tal-partijiet ta’ Dexia f’Assured Guaranty minn issa sal-31 ta’ Diċembru 2011; (k) bejgħ tal-holding ta’ 49 % tal-grupp f’Kommunalkredit Austria (KA), imwettaq fir-raba’ trimestru tal-2008; (l) bejgħ jew introduzzjoni fl-ekwità pubblika ta’ Deniz Emeklilik, is-sussidjarja ta’ assigurazzjoni ta’ DenizBank minn issa sal-31 ta’ Ottubru 2012; (m) bejgħ tal-holding ta’ 16 % tal-grupp f’Dexia Sabadell minn issa sal-31 ta’ Diċembru 2013; (n) bejgħ aċċelerat tal-portafoll tal-obbligi ta’ Dexia li jammonta għal EUR [10-20] biljun fis-sena fl-2010 u 2011, EUR [5-15] biljun sa EUR [10-20] biljun fl-2012, EUR [0-10] biljun sa EUR [5-15] biljun fis-sena fl-2013 u l-2014; (o) ġestjoni estintiva tal-attivitajiet ta’ Standby Bond Purchase Agreements (minn hawn ’il quddiem “SBPA”) u Tender Option Bonds (minn hawn ’il quddiem “TOB”) (l-Istati Uniti tal-Amerka/il-Kanada).

(88) Il-pjan ta’ ristrutturar jwassal għat-tnaqqis ta’ 35 % mit-total tal-karta tal-bilanċ ta’ Dexia fil-31 ta’ Diċembru 2014 b’relazzjoni mal-ammont tiegħu fil-31 ta’ Diċembru 2008. L-Istati Membri kkonċernati jintrabtu sabiex Dexia tipproċedi għat-tnaqqis total tal-karta tal-bilanċ tagħha elenkat fit-tabella Nru 6 hawn isfel. Tabella 6 Tnaqqis fit-total tal-karta tal-bilanċ tal-grupp, tal-“core division” u tal-LPMD (F’biljun EUR) 31.12.2008 31.12.2009 31.12.2010 31.12.2011 31.12.2012 31.12.2013 31.12.2014 Bilanċ totali tal-grupp 651 580 [510-550] [485-545] [425-490] [405-465] 427 Total tal- LPMD 162 [120-140] [100-120] [80-110] [70-100] 79 Total tal-core division 419 [390-410] [385-415] [345-380] [335-365] 353

4.4. IMPLIMENTAZZJONI TAL-IMPENN

(89) Espert indipendenti jissottometti kull semestru rapport lill-Kummissjoni dwar l-implimentazzjoni tal-impenn tal-pjan ta’ ristrutturar. Dan ir-rapport jinkludi b’mod partikolari għarfien dettaljat (i) tal-osservanza tat-tnaqqis fil-karta tal-bilanċ imsemmi fl-Anness 88, (ii) tal-osservanza tat-tliet proporzjoni ta’ likwidità u ta’ finanzjament imsemmija f’premessa 69 u (iii) tal-osservanza tal-impenn rigward l-RAROC (18) imsemmi fl-Anness (70). Barra minn hekk: — dan ir-rapport huwa trażmess mill-aktar tard xahar wara l-preżentazzjoni tal-kontijiet semestrali u l-approvazzjoni tal-kontijiet annwali u fi kwalunkwe każ qabel l-1 ta’ Ottubru u t-30 ta’ April ta’ kull sena; — jekk, fir-rapport tiegħu ppreżentat qabel l-1 ta’ Ottubru ta’ kull sena, l-espert indipendenti jidentifika r-riskju li l-għanijiet annwali previsti fil-pjan ta’ ristrutturar ma jintlaħqux fi tmiem is-sena kkonċernata, l-awtoritajiet tal-Istati Membri kkonċernati jippreżentaw lill-Kummissjoni, fix-xahar ta’ wara s-sottomissjoni tar-rapport, il-miżuri previsti ma’ Dexia li jippermettu li jintlaħqu dawn l-għanijiet permezz tal-mezzi xierqa qabel tintemm is-sena; — jekk, fir-rapport tiegħu ppreżentat qabel it-30 ta’ April ta’ kull sena, l-espert indipendenti jikkonstata li l-għanijiet annwali previsti fil-pjan ta’ ristrutturar ma jintlaħqux, l-awtoritajiet tal-Istati Membri kkonċernati jippreżentaw lill-Kummissjoni fix-xahar ta’ wara s-sottomissjoni tar-rapport il-miżuri previsti ma’ Dexia li jippermettu li jintlaħqu dawn l-għanijiet qabel it-30 ta’ Ġunju tas-sena kkonċernata permezz tal-mezzi xierqa; — fin-nuqqas tal-preżentazzjoni tal-miżuri previsti fit-terminu preskritt jew li ma jintlaħqux l-għanijiet qabel it-30 ta’ Ġunju (f’dak li jikkonċerna l-miżuri ppreżentati, f’dak il-każ, wara r-rapport li għandu jiġi sottomess qabel it-30 ta’ April), il-Kummissjoni tista’, b’applikazzjoni tad-dispożizzjonijiet tar-Regolament tal-Kunsill (KE) 659/1999 (19), tiftaħ il-proċedura formali ta’ eżami mill-ġdid[…].

(90) L-awtoritajiet Belġjani, Franċiżi u Lussemburgiżi għandhom jissottomettu għal approvazzjoni minn qabel tal-Kummissjoni, u mill-aktar tard xahar wara din id-deċiżjoni, lista minn persuna sa tlieta, magħżulin bi ftehim ma’ Dexia, għal nominazzjoni bħala espert indipendenti. L-espert indipendenti għandu jkollu l-kompetenzi meħtieġa u ma għandux jiffaċċja sitwazzjoni ta’ kunflitt ta’ interessi matul l-eżerċizzju tar-rappreżentanza tiegħu. Il-Kummissjoni tista’ tagħti l-approvazzjoni tagħha, jew tirrifjuta l-espert(i) indipendenti propost(i). Jekk il-Kummissjoni tirrifjuta l-espert(i) indipendenti propost(i), Dexia u l-awtoritajiet Belġjani, Franċiżi jew Lussemburgiżi għandhom jipproponu, f’terminu ta’ xahar wara l-komunikazzjoni tar-rifjut, minn kandidat sa tlieta ġodda li għandhom ugwalment jiġu approvati jew irrifjutati mill-Kummissjoni. Jekk il-kandidati kollha proposti jkunu finalment irrifjutati mill-Kummissjoni, il-Kummissjoni għandha tinnomina espert indipendenti. L-ispejjeż tal-prestazzjonijiet tal-Espert Indipendenti għandhom isiru minn Dexia.

(91) Fil-każ li wieħed mill-impenji ta’ bejgħ tal-assi msemmija fil-punti (a), (c), (d), (h), (l) jew (m) tal-Anness (87) ma jkunx ġie sodisfatt fit-terminu stabbilit, u fin-nuqqas ta’ approvazzjoni ta’ rbit alternattiv mill-Kummissjoni, l-awtoritajiet Franċiżi, Belġjani u Lussemburgiżi għandhom jissottomettu għal approvazzjoni minn qabel tal-Kummissjoni, u mill-aktar tard xahar wara d-data ta’ limitu stabbilita għall-bejgħ, lista minn persuna sa tlieta, magħżulin bi ftehim ma’ Dexia, għal nominazzjoni bħala rappreżentant inkarigat mill-implimentazzjoni tal-bejgħ imsemmi. Ir-rappreżentant inkarigat mill-bejgħ għandu jkun indipendenti, ikollu l-kompetenzi rikjesti u ma għandux jiffaċċja sitwazzjoni ta’ kunflitt ta’ interessi matul l-eżerċizzju tar-rappreżentanza tiegħu. Il-Kummissjoni tkun tista’ tagħti l-approvazzjoni tagħha jew tirrifjuta r-rappreżentant(i) propost(i). Jekk il-Kumissjoni tirrifjuta r-rappreżentant(i) inkarigat(i) mill-bejgħ propost(i), Dexia u l-awtoritajiet Franċiżi, Belġjani u Lussemburgiżi għandhom jipproponu, f’terminu ta’ xahar wara l-komunikazzjoni tar-rifjut, minn kandidat ġdida sa tlieta li għandhom ugwalment jiġu approvati jew irrifjutati mill-Kummissjoni. Jekk il-kandidati kollha proposti jkunu finalment irrifjutati mill-Kummissjoni, din għandha tinnomina rappreżentant, li Dexia għandha tinnomina jew tikkotribwixxi biex jiġi nnominat, fuq il-bażi tar-rappreżentazzjoni approvata mill-Kummissjoni.

(92) L-awtoritajiet Franċiżi, Belġjani u Lussemburgiżi jintrabtu sabiex Dexia tagħti l-poteri ta’ rappreżentazzjoni meħtieġa u xierqa lir-rappreżentant inkarigat mill-bejgħ (i) sabiex iwettaq il-bejgħ tal-assi msemmija fl-Anness (91) (inkluż kull poter meħtieġ sabiex jiġi żgurat it-twettiq tajjeb tad-dokumenti rikjesti għall-implimentazzjoni tal-bejgħ), u (ii) sabiex titwettaq kull azzjoni jew dikjarazzjoni meħtieġa jew xierqa sabiex jitwettaq il-bejgħ, inkluża n-nominazzjoni ta’ konsulenti sabiex jakkumpanjaw il-proċess ta’ bejgħ. Ir-rappreżentant inkarigat mill-bejgħ għandu jinkludi fil-kuntratt(i) ta’ xiri u bejgħ it-termini u l-kundizzjonijiet normali u raġonevoli li jikkunsidra bħala xierqa sabiex jiġi konkluż il-bejgħ fis-sena ta’ wara n-nominazzjoni tar-rappreżentant. Ir-rappreżentant inkarigat mill-bejgħ għandu jorganizza l-proċess ta’ bejgħ b’tali mod li jiżgura l-bejgħ[…]. L-ispejjeż tas-servizzi tar-rappreżentant inkarigat mill-bejgħ għandhom isiru minn Dexia.

V. RAĠUNIJIET LI JIĠĠUSTIFIKAW IL-FTUĦ TA’ PROĊEDURA FORMALI

(93) Il-Kummissjoni tfakkar li l-proċedura formali ta’ investigazzjoni miftuħa permezz tad-Deċiżjoni tat-13 ta’ Marzu 2009 tirrigwarda kemm il-pjan ta’ ristrutturar inizjali ta’ Dexia nnotifikat lill-Kummissjoni mill-Istati Membri kkonċernati fi Frar 2009 kif ukoll il-miżura FSA.

(94) Qabel xejn, fil-kuntest tad-diffikultajiet li ffaċċjat Dexia matul il-kriżi finanzjarja u tal-ammont importanti ħafna ta’ għajnuniet riċevuti, il-Kummissjoni fformulat dubji rigward: — il-kapaċità tal-pjan ta’ ristrutturar inizjali li jirrestawra l-vijabbiltà f’terminu twil tal-grupp, mingħajr għajnuna mill-Istat u fl-iqsar termini; — in-natura tal-miżuri ta’ ristrutturar proposti, li jibqgħu ma jissodisfawx dak li huwa meħtieġ abbażi tal-komunikazzjoni tal-Kummissjoni dwar it-ritorn għal vijabbiltà u l-evalwazzjoni tal-miżuri ta’ ristrutturar meħudin fis-settur finanzjarju fil-kuntest tal-kriżi attwali, b’konformità mar-regoli rigward l-għajnuniet mill-Istat (20) (minn hawn ’il quddiem il-“komunikazzjoni dwar ir-ristrutturar tal-bank”); — il-kapaċità tal-miżuri proposti sabiex jiggarantixxu li d-distorsjonijiet ta’ kompetizzjoni jkunu limitati u sabiex il-periklu morali jkun ittrattat b’għajnuniet limitati sal-minimu neċessarju u bi tqassim adegwat ta’ ħlasijiet bejn il-benefiċjarji u l-Istati Membri kkonċernati.

(95) Wara, fir-rigward tal-miżura FSA, il-Kummissjoni kkunsidrat, fid-deċiżjoni tagħha tat-13 ta’ Marzu 2009, li l-garanzija fiha nfisha, kif ukoll il-kopertura f’termini ta’ assi u l-qsim tal-ispejjeż bejn Dexia u l-Istati Membri kkonċernati, kienu kumpatibbli mas-suq intern. Madankollu, l-evalwazzjoni tal-assi u r-remunerazzjoni tal-garanzija, kif ukoll dik tat-titoli li għandhom jinħarġu minn Dexia lil hinn mill-ewwel porzjon ta’ 4,5 biljun sejħiet abbażi tal-kuntratt ta’ Put, kienu għadhom iridu jiġu vverifikati. Il-Kummissjoni ddeċidiet ukoll li tinkludi dawn l-aspetti tal-miżura FSA fil-kuntest tal-proċedura formali ta’ investigazzjoni miftuħa fuq il-pjan ta’ ristrutturar ta’ Dexia. Il-Kummissjoni ppreċiżat ukoll f’din l-istess deċiżjoni li l-eżistenza tal-garanzija, il-portafoll ta’ assi koperti u l-livell tal-ewwel telf imġarrab minn Dexia ma kinux jaqgħu fil-perimetru tal-proċedura miftuħa permezz tad-deċiżjoni msemmija.

VI. OSSERVAZZJONIJIET TAL-PARTIJIET INTERESSATI

(96) Il-Kummissjoni tinnota li ebda kumment mingħand partijiet interessati ma ġie riċevut fil-kuntest tal-proċedura formali ta’ investigazzjoni miftuħa minbarra l-miżuri ta’ għajnuna favur Dexia.

(97) Min-naħa l-oħra, qabel il-ftuħ tal-proċedura, tressaq ilment b’mod formali quddiem is-servizzi tal-Kummissjoni minn kompetitur ta’ DBB minbarra ż-żieda fil-kapital ta’ EUR 3 biljun sottoskritti mill-awtoritajiet u l-azzjonisti Belġjani ta’ Dexia kif ukoll il-garanzija mogħtija mill-Istat Belġjan għat-tislif interbankarju u assimilati favur Dexia. L-ilment huwa motivat mill-fatt li: — l-għajnuna ma tistax tiġi kkunsidrata bħala proporzjonata minħabba, b’mod partikolari, il-prezz ta’ sottoskrizzjoni tal-ishma ordinarji maħruġa minn Dexia fil-kuntest tal-miżura ta’ rikapitalizzazzjoni: il-prezz ta’ EUR 9,9, ibbażat fuq il-medja ta’ tletin jum qabel l-operazzjoni, huwa ogħla mill-prezz li jħallas investitur f’ekonomija tas-suq fil-kuntest taċ-ċirkostanzi degradanti ħafna għall-valuri finanzjarji fil-mument tal-ħruġ; — l-għajnuna ma tistax tiġi kkunsidrata bħala limitata għall-minimu neċessarju safejn fil-mument ta’ rikapitalizzazzjoni ppermettiet li jissaħħaħ il-proporzjon ta’ fondi proprji Tier 1 ta’ Dexia minn 11 % sa 14 %, li jagħmel lil dan wieħed mill-bank Ewropej mill-aktar dotati f’dan ir-rigward; — l-għajnuna twassal għal distorsjonijiet importanti fil-kompetizzjoni safejn tkun ippermettiet lil Dexia tipprattika prezzi tad-depożiti riċevuti mill-klijenti ogħla mill-medja tal-banek tradizzjonali attivi fis-suq Belġjan.

VII. OSSERVAZZJONIJIET TAL-ISTATI MEMBRI

7.1. OSSERVAZZJONIJIET TAL-GVERN BELĠJAN DWAR L-ILMENT RIĊEVUT MILL-KUMMISSJONI

(98) Fuq il-bażi tal-verżjoni mhux kunfidenzjali tal-formola ta’ ilment imressqa quddiem is-servizzi tal-Kummissjoni, l-awtoritajiet Belġjani fformulaw l-osservazzjonijiet tagħhom dwar l-element ta’ motivazzjoni tal-ilment.

(99) Fir-rigward tal-prezz ta’ sottoskrizzjoni tal-ishma maħruġa minn Dexia fil-kuntest tal-operazzjoni ta’ rikapitalizzazzjoni, l-awtoritajiet Belġjani jenfasizzaw li l-prezz ta’ EUR 9,9 għal kull sehem, li jikkorrispondi għal medja ta’ tletin jum qabel l-operazzjoni, ġie stabbilit skont id-dispożizzjonijiet tal-Artikolu 598 tal-Kodiċi Belġjan tal-Kumpaniji. Dan tal-aħħar jippreċiża, fil-fatt, li, fil-każ ta’ żieda fil-kapital bi flus kontanti riżervata għal persuna determinata jew diversi, il-prezz ta’ ħruġ tal-ishma ġodda ma jistax ikun inqas mill-medja tat-tletin jum qabel l-operazzjoni. Il-prezz tal-ishma maħruġa fil-kuntest tal-operazzjoni ta’ rikapitalizzazzjoni ta’ Dexia b’hekk ġie stabbilit skont l-obbligi legali imposti fuq il-partijiet preżenti.

(100) Min-naħa l-oħra, l-awtoritajiet Belġjani jenfassizzaw li l-attur jiddubita mill-ħtieġa tar-rikapitalizzazzjoni minħabba li Dexia kienet għaddejja minn kriżi ta’ likwidità, u mhux kriżi ta’ solvenza, u li r-rikapitalizzazzjoni kienet twassal biss għat-tisħiħ tal-fondi proprji Tier 1 ta’ Dexia għal livell ogħla minn dak tal-banek Ewropej komparabbli. Madankollu, skont l-awtoritajiet Belġjani, dawn l-allegazzjonijiet ma jiħdux inkunsiderazzjoni il-ħtiġijiet ta’ solvenza ta’ Dexia fi tmiem Settembru 2008, kif irriżultaw miż-żieda tar-riskju u t-telf previżibbli fit-tielet u r-raba’ trimentru 2008 minħabba l-espożizzjonijiet tal-grupp fuq diversi stabbilimenti falluti jew f’diffikultà (Lehman Brothers, Depfa, Bradford & Bingley, banek Irlandiżi u Islandiżi), telf mistenni fuq l-espożizzjonijiet ta’ FSA, kif ukoll deprezzament numerużi ta’ assi marbutin mad-degradazzjoni tan-notazzjonijiet ta’ diversi stabbilimenti ta’ żieda fil-kreditu li ggarantixxew titoli miżmuma minn Dexia.

(101) Finalment, f’dak li jikkonċerna d-distorsjonijiet ta’ kompetizzjoni kkawżati mill-miżuri ta’ għajnuna favur Dexia, l-awtoritajiet Belġjani jenfasizzaw li l-interventi ad hoc tal-Istat Belġjan favur Dexia kienu ġġustifikati sabiex tiġi evitata kriżi sistematika u mhux differenti minn, f’dan ir-rigward, interventi ta’ Stati Membri awtorizzati mill-Kummissjoni abbażi tal-Artikolu 107(3)(b) tat-TFUE. Barra minn hekk, fir-rigward tat-tariffi ppratikati minn Dexia fuq id-depożiti riċevuti mill-klijenti, l-awtoritajiet Belġjani pprovdew nota ta’ Dexia li tqabbel it-tariffi ppratikati minn Dexia ma’ dawk ipprattikati mill-kompetuturi tagħha għall-istess tip ta’ servizzi offruti fis-suq Belġjan (ING, Deutsche Bank, Fortis, Axa, Citibank, Rabobank u KBC). B’hekk, it-tariffi pprattikati minn Dexia jidhru konformi ma’ dawk tal-kompetituri tagħha. Fl-istess nota, Dexia tenfasizza ugwalment li dawn it-tariffi, ikkunsidrati fl-ilment, ikopru biss id-depożiti riċevuti bl-Internet, li jirrappreżentaw biss proporzjon dgħajjef ([10-15] %) mid-depożiti kollha riċevuti mill-klijenti.

(102) B’hekk, l-awtoritajiet Belġjani jikkunsidraw, għall-kuntrarju tal-argumenti fformulati fl-ilment, li l-miżuri ta’ għajnuna favur Dexia huma kumpatibbli mas-suq intern abbażi tal-Artikolu 107(3)(b) tat-TFUE.

7.2. OSSERVAZZJONIJIET TAL-ISTATI MEMBRI DWAR IL-FTUĦ TA’ PROĊEDURA

(103) L-Istati Membri kkonċernati pprovdew lill-Kummissjoni bl-osservazzjonijiet konġunti tagħhom dwar il-proċedura formali ta’ investigazzjoni miftuħa permezz tad-Deċiżjoni tat-13 ta’ Marzu 2009. L-osservazzjonijiet tal-Istati Membri kkonċernati jirrigwardaw kemm il-klassifikazzjoni ta’ għajnuna tal-miżuri nnotifikati kif ukoll il-kumpatibbiltà tal-miżuri msemmija mas-suq intern.

7.2.1. KLASSIFIKAZZJONI TAL-MIŻURI NNOTIFIKATI BĦALA GĦAJNUNA

7.2.1.1. Iż-żieda fil-kapital

(104) Fl-osservazzjonijiet tagħhom, l-Istati Membri kkonċernati jikkunsidraw, qabel xejn, li l-ishma ta’ Dexia sottoskritti mill-azzjonisti storiċi tagħha (Kaxxa tad-Depożiti u l-Konseji, minn hawn ’il quddiem “CDC”, CNP Assurances, Holding Communal, Ethias et Arcofin) fil-kuntest tal-operazzjoni ta’ rikapitalizzazzjoni ma jinkludu ebda element li jikkostitwixxi għajnuna mill-Istat. Fil-fatt, l-Istati Membri kkonċernati jfakkru li dawn l-impriżi huma marbutin flimkien f’Dexia permezz ta’ patt ta’ azzjonisti konkluż fi ftehim tat-28 ta’ Awwissu 2007, soġġett għad-dritt privat. Addizzjonalment, sabiex jiġu ssalvagwardjati l-interessi ta’ dan il-grupp ta’ azzjonisti, kien indispensabbli holding mingħand kull wieħed għaż-żieda fil-kapital. Barra minn hekk, minħabba l-urġenza tal-operazzjoni ta’ rikapitalizzazzjoni, kien loġiku li Dexia daret bi prijorità lejn l-azzjonisti ta’ referenza tagħha sabiex tipproċedi. L-Istati Membri kkonċernati enfasizzaw li d-deċiżjoni tas-CDC, tas-CNP Assurances, tal-Holding Communal, ta’ Ethias u ta’ Arcofin li jieħdu sehem fiż-żieda fil-kapital ma kinitx attribwibbli u, addizzjonalment, fir-rigward ta’ Arcofin u ta’ Ethias, din ma kinitx iffinanzjata permezz ta’ riżorsi mill-Istat.

7.2.1.2. L-operazzjoni ta’ LA

(105) Barra minn hekk, l-awtoritajiet Belġjani jikkunsidraw li l-operazzjoni ta’ LA mogħtija lil Dexia mill-BNB, b’koperazzjoni mal-Banque de France, ma tikkostitwixxix għajnuna mill-Istati skont l-Artikolu 107(1) tat-TFUE minħabba li l-operazzjonijiet ta’ LA jidħlu fil-missjonijiet normali tal-banek ċentrali nazzjonali u, b’mod partikolari, tal-missjoni tagħhom li jikkontribwixxu għall-istabbiltà tas-sistema finanzjarja fil-kwalità tagħhom ta’ selliefa definittivi f’każ ta’ problemi ta’ likwidità temporanja ta’ bank, li barra minn hekk huwa solvibbli. Fil-fatt: — fil-mument tal-implimentazzjoni tal-operazzjoni ta’ LA, l-awtoritajiet finanzjarji kkonfermaw li ma kellhom ebda raġuni għaliex jaħsbu li Dexia kienet insolvibbli; — l-għoti ta’ LA kien garantit minn sigurtajiet suffiċjenti pprovduti minn Dexia u li fuqhom il-BNB u l-Banque de France applikaw il-marġnijiet ta’ sigurtà (“haircut”) importanti u l-funzjoni tal-kwalità ta’ dawn is-sigurtajiet; — l-LA ingħata għal rati ta’ interess penalizzanti, saħansitra projbittivi; — il-BNB u l-Banque de France iddeċidew, f’kull mument f’awtonomija totali u b’mod kompletament diskrezzjonali, l-għoti ta’ LA, tal-estenzjoni tagħha u tas-somom mislufa f’dan il-kuntest; — l-għoti ta’ LA huwa miżura temporanja: il-krediti mogħtija fil-kuntest tal-operazzjoni ta’ LA huma limitati għal jum (“overnight”), rinovabbli skont deċiżjoni mill-bank ċentrali sellief.

(106) Barra minn hekk, l-awtoritajiet Belġjani jenfasizzaw li l-operazzjoni ta’ LA favur Dexia ġiet approvata mill-Kunsill tal-Gvernaturi tal-Bank Ċentrali Ewropew (minn hawn ’il quddiem “BCE”) (b’kompetizzjoni ta’ ammont massimu ta’ EUR […] biljun). Il-klassifikazzjoni tal-operazzjoni ta’ LA bħala għajnuna mill-Istat tagħmilha inkumpatibbli mal-prinċipju tal-projbizzjoni tal-finanzjament monetarju stabbilit fl-Artikolu 123 tat-TFUE. Fil-fatt, skont dan il-prinċipju, huwa ġuridikament impossibbli li jiġu attribwiti lil Stat Membru l-atti mressqa minn bank ċentrali nazzjonali fl-eżerċizzju tal-missjonijiet tiegħu minħabba li l-bank ċentrali msemmi josserva l-kundizzjonijiet imposti għall-eżerċizzju ta’ din il-missjoni mill-BCE. Madankollu, l-operazzjoni ta’ LA mogħtija lil Dexia tissodisfa l-kundizzjonijiet kollha imposti mill-BCE. Hija tittratta b’mod partikolari l-eżiġenza li l-provvediment ta’ LA għandu jittieħed b’mod indipendenti u diskrezzjonali mill-bank jew banek ċentrali nazzjonali kkonċernati.

(107) Skont l-awtoritajiet Belġjani, il-fatt biss li kull LA mogħtija mill-BNB tibbenefika awtomatikament mill-garanzija tal-Istat Belġjan mhuwiex ta’ natura li jemenda din il-konlużjoni. L-ewwel nett, il-mument li fih il-Kumitat tal-Ġestjoni tal-BNB, f’indipendenza totali, ħa d-deċiżjoni li jagħti l-operazzjoni ta’ LA lil Dexia, il-garanzija tal-Istat ma kinitx teżisti. Din għaldaqstant ma setgħetx tiġi kkunsidrata fit-teħid tad-deċiżjoni. Fuq kollox, il-fatt li l-leġiżlatur Belġjan wasal biex jipprevedi garanzija espliċita tal-Istat Belġjan għal dawn l-operazzjonijiet – mingħajr ma tkun marbuta mal-fajl Dexia – filwaqt li dan mhux dejjem il-każ fi Stati Membri oħrajn, jirriżulta mill-ispeċifiċità tal-azzjonisti tal-BNB li hija kumpanija kkwotata pubblikament ma’ azzjonisti privati, filwaqt li l-banek ċentrali nazzjonali l-oħrajn ġeneralment ma għandhomx azzjonisti privati. Din il-garanzija għalhekk tagħmel parti integranti mill-istatus organiku tal-BNB bl-għan li tippermetti lill-BNB tissodisfa l-missjoni tagħha ta’ sellief definittiv. Tali garanzija espliċita mhix neċessarja fil-każ ta’ banek ċentrali oħrajn li huma miżmuma 100 % mill-Istat rispettiv tagħhom. Il-karattru awtomatiku tal-garanzija tal-Istat ġie speċifikament previst sabiex jiżgura li l-operazzjonijiet ta’ LA tal-BNB ikunu konformi mal-prinċipji ta’ projbizzjoni tal-finanzjament monetarju u josservaw b’hekk il-kriterji tal-prattika deċiżjonali tal-Kummissjoni kif iddikjarati, b’mod partikolari, fid-deċiżjoni tagħha Northern Rock (21).

(108) Finalment, l-awtoritajiet Belġjani jenfasizzaw li jekk il-Kummissjoni jkollha madankollu tikkunsidra l-operazzjoni ta’ LA bħala għajnuna mill-Istat skont l-Artikolu 107(1) tat-TFUE, l-ammont tal-għajnuna għandu jiġi kkalkulat fuq il-bażi tad-differenza bejn ir-rata applikata u r-rata ta’ referenza msemmija fil-komunikazzjoni tal-Kummissjoni rigward ir-reviżjoni tal-metodu ta’ kalkolu tar-rati ta’ referenza u ta’ skont (“Komunikazzjoni dwar ir-rati ta’ referenza”) (22). Barra minn hekk, l-ammont ta’ għajnuna għandu, fi kwalunkwe każ, ikun limitat għal nofs l-ammont totali ta’ LA, li jikkorrispondi għall-ammont effettivament mogħti lil Dexia mill-BNB, bin-nofs l-ieħor li jingħata għall-kont u r-riskji tal-Banque de France. Madankollu, dan tal-aħħar ma jibbenefika minn ebda garanzija speċifika mill-Istat Franċiż u l-garanzija tal-Istat Belġjan ma tistax evidentement tapplika għal operazzjoni mwettqa għall-kont u r-riskju ta’ bank ċentrali barrani.

7.2.1.3. Il-miżura FSA

(109) L-awtoritajiet tal-Istati Membri kkonċernati jikkunsidraw li l-probabbiltà li l-garanzija mogħtija mill-Istat Belġjan u l-Istat Franċiż fuq l-assi ta’ FSAM tkun effettivament implimentata hija dgħajfa: il-limitu ta’ 4,5 biljun USD li jikkostitwixxu l-limitu tal-espożizzjoni għall-ewwel telf imġarrab minn Dexia huwa fil-fatt ogħla mix-xenarji l-aktar pessimisti rigward it-telf ekonomiku tal-portafoll. Konsegwentement, l-ammont tal-għajnuna eventwali mill-Istati għandu jkun ikkunsidrat bħala null anki f’xenarju pessimist.

7.2.2. KUMPATIBBILTÀ TAL-MIŻURI NNOTIFIKATI

7.2.2.1. Il-miżura FSA

(110) Qabel xejn, l-Istati Membri kkonċernati jressqu quddiem il-Kummissjoni li l-miżura FSA ma taqax, fl-opinjoni tagħhom, fil-kamp tal-komunikazzjoni tal-Kummissjoni li jikkonċerna t-trattament tal-assi deprezzati fis-settur bankarju tal-Komunità (23) (minn hawn ’il quddiem il-“komunikazzjoni rigward l-assi deprezzati”) minħabba li: — il-miżura FSA mhix proprjament garanzija fuq assi, iżda garanzija fuq obbligi ta’ Dexia lejn FSAM abbażi tal-garanzija tagħha stess (permezz tal-Put): huwa biss jekk Dexia ma tonorax l-obbligi tagħha li tixtri l-assi kkonċernati mingħand FSAM f’każ ta’ eżerċizzju tal-Put, li tintalab il-garanzija tal-Istat Belġjan u l-Istat Franċiż; konsegwentement, il-miżura FSA ma ġġibx magħha la trasferiment u lanqas bejgħ awtomatiku ta’ assi; — il-miżura ma għandhiex l-għan li tiggarantixxi l-portafoll FSAM favur Dexia, iżda li tagħmel possibbli operazzjoni ta’ bejgħ imwettqa b’urġenza u neċessarja għar-ristrutturar ta’ Dexia; — l-operazzjoni ta’ bejgħ imsemmija twettqet fi tmiem proċess miftuħ u trasparenti, li, b’analoġija mal-każijiet ta’ privatizzazzjoni, għandu jwassal għall-konklużjoni li ma fiha ebda element li jikkostitwixxi għajnuna mill-Istat; — il-miżura, notifikata qabel id-data ta’ adozzjoni tal-komunikazzjoni dwar l-assi deprezzati (25 ta’ Frar 2009), li diġà kienet iddikjarata kumpatibbli mal-paragrafu 16 tal-linja gwida Komunitarji li jikkonċernaw l-għajnuniet mill-Istat għas-salvataġġ u r-ristrutturar tal-impriżi f’diffikultà (24), mhemmx għaliex ikun meħtieġ li tkun ugwalment kumpatibbli mal-komunikazzjoni dwar l-assi deprezzati.

(111) Barra minn hekk, l-Istati Membri kkonċernati jenfasizzaw li, anki jekk il-miżura FSA kellha tiġi evalwata fir-rigward tal-Komunikazzjoni dwar l-assi deprezzati, il-Kummissjoni għandha l-elementi kollha li jippermettulha tikkonstata li l-miżura msemmija hija kumpatibbli mas-suq intern, b’mod partikolari, minħabba li: — il-qsim tal-ispejjeż huwa konformi mal-Komunikazzjoni dwar l-assi deprezzati minħabba, b’mod partikolari, l-ammont tal-ewwel telf imġarrab minn Dexia, li jirrappreżenta aktar minn 36 % tal-ammont nominali tal-portafoll ta’ assi koperti, jiġifieri limitu ogħla sew mill-minimu ta’ 10 % stabbilit fil-komunikazzjoni dwar l-assi deprezzati; barra minn hekk, f’każ ta’ talba għall-garanzija tal-Istat Belġjan u l-Istat Franċiż lil hinn mill-ewwel porzjon ta’ telf, dawn huma rimborsati minn Dexia f’titoli li jikkostitwixxu fondi proprji, li l-ħruġ tagħhom ikollu l-effett li jdgħajjef lill-azzjonsti l-oħrajn tal-grupp; — il-miżura hija soġġetta għal remunerazzjoni tas-suq, ugwali għall-medja tas-CDS fuq ħames snin għal Dexia (għall-perjodu tal-1 ta’ Jannar 2007 sal-31 ta’ Awwissu 2008) flimkien ma’ 70 punt bażi, jiġifieri 113 punt bażi; l-Istati Membri kkonċernati jenfasizzaw, f’dan ir-rigward, li r-rata ta’ remunerazzjoni żdiedet b’21 punt bażi b’relazzjoni mal-ammont inizjalment notifikat lill-Kummissjoni; — it-telf ekonomiku fuq l-assi koperti mill-miżura, kif ġie evalwat minn partijiet indipendenti, skont metodoloġija vvalidata mill-awtoritajiet ta’ kontroll nazzjonali, huwa kompletament responsabbiltà ta’ Dexia safejn, kif imsemmi qabel, it-telf massimu jibqa’ inqas mill-ammont tal-ewwel telf imġarrab minn Dexia.

(112) Konsegwentement, l-Istati Membri kkonċernati jikkunsidraw il-miżura FSA bħala kumpatibbli mas-suq intern u l-ammont ta’ għajnuna fil-miżura bħala null.

7.2.2.2. Il-pjan ta’ ristrutturar inizjali

(113) L-Istati Membri kkonċernati ma jaqblux mad-dubji mqajma mill-Kummissjoni dwar il-kapaċità ta’ pjan ta’ ristrutturar inizjali nnotifikat lill-Kummissjoni fi Frar 2009 li jirrestawra l-vijabbiltà f’terminu twil tal-bank, jipprevjeni d-distorsjonijiet eċċessivi ta’ kompetizzjoni u jiżgura qsim adegwat tal-ispejjeż ta’ ristrutturar.

(114) Fil-fatt, fl-osservazzjonijiet tagħhom, l-Istati Membri kkonċernati jikkunsidraw li l-miżuri nnotifikati lill-Kummissjoni jippermettu li tiġi żgurata l-vijabbiltà f’terminu twil ta’ Dexia, safejn: — it-tnaqqis previst tal-portafoll tal-obbligi ta’ Dexia għall-2010 jammonta għal EUR [15-30] biljun (li minnhom EUR […] biljun f’bejgħ), l-istess ammont tal-2011, li jidher kredibbli u saħansitra kemxejn konservattiv fid-dawl tal-esperjenza riċenti ta’ Dexia; — ix-xenarju ta’ stabbiliment mill-ġdid tal-likwidità, b’mod partikolari bl-għan li jnaqqas b’EUR 100 biljun l-ħtiġijiet ta’ finanzjament f’terminu qasir ta’ Dexia sa tmiem l-2010, huwa realistiku, b’mod partikolari minħabba l-istabbiliment mill-ġdid tal-kundizzjonijiet ta’ finanzjament fis-suq tal-obbligi u s-suq tal-obbligi fuq il-proprjetà; — is-suppożizzjonijiet makroekonomiċi li jirfdu l-pjan ta’ ristrutturar ta’ Dexia huma konservattivi ħafna; — l-inċertezzi msemmija mill-Kummissjoni fir-rigward tal-evoluzzjoni futura tas-suq tal-finanjzament tal-komunitajiet lokali għandhom biss ftit impatt fuq l-attività ta’ Dexia, safejn dan is-suq huwa ftit sensittiv għall-kundizzjonijiet makroekonomiċi u tnaqqis tal-produzzjoni ġdida tat-tislif lill-komunitajiet lokali jkollu, barraminnhekk, impatt marġinali fuq id-dħul ta’ Dexia.

(115) Barra minn hekk, l-Istati Membri kkonċernati jenfasizzaw li l-miżuri kollha ta’ ristrutturar nnotifikati fi Frar 2009 jikkonċernaw attivitajiet ta’ profitt, sew jekk fir-rigward tal-attivitajiet PWB kif ukoll tat-tnaqqis tal-perimetru tal-attivitajiet RCB. Konsegwentement, il-miżuri kollha proposti għandhom jittieħdu inkunsiderazzjoni fl-evalwazzjoni tal-miżuri bl-għan li jnaqqsu d-distorsjonijiet eċċessivi ta’ kompetizzjoni.

(116) Finalment, l-Istati Membri kkonċernati jikkunsidraw li l-evalwazzjoni tal-ammont tal-għajnuna magħmula mill-Kummissjoni fid-Deċiżjoni tat-13 ta’ Marzu 2009 tagħha mhix preċiża għaliex hija żżid ammonti inkorretti u ta’ natura differenti sabiex tilħaq ammont globali ta’ għajnuna ta’ madwar EUR [170-210] biljun. Dan l-ammont, li fir-rigward tiegħu l-qsim tal-ispejjeż ta’ ristrutturar bejn Dexia u l-Istati Membri kkonċernati għandu jiġi evalwat, huwa għalhekk sopravalutat. Għall-kuntrarju, is-sehem ta’ Dexia għall-ispejjeż ta’ ristrutturar huwa, skont l-Istati Membri kkonċernati, sottovalutat sakemm ma jikkunsidrax it-tnaqqis ta’ produzzjoni ġdida ta’ tislif previst minn Dexia u l-Istati Membri kkonċernati fil-pjan ta’ ristrutturar, li għandha tiġi kkunsidrata bħala kontribuzzjoni proprja ta’ Dexia għall-ispejjeż ta’ ristrutturar.

(117) Bħala konklużjoni, l-Istati Membri kkonċernati jappoġġjaw id-deċiżjoni tal-Kummissjoni li tawtorizza definittivament il-miżura FSA sabiex tippermetti l-bejgħ ta’ FSA lil Assured Guaranty, li jikkostitwixxi element essenzjali fl-istabbiliment mill-ġdid tal-vijabbiltà u t-tnaqqis tal-profil ta’ riskju tal-grupp. Min-naħa l-oħra, huma jikkunsidraw li d-dubji tal-Kummissjoni dwar il-miżuri l-oħrajn huma mingħajr bażi.

7.3. OSSERVAZZJONIJIET TAL-ISTATI MEMBRI DWAR IL-PJAN TA’ RISTRUTTURAR

(118) Flimkien mal-osservazzjonijiet ta’ hawn fuq, ifformulati fuq il-bażi tal-pjan ta’ ristrutturar inizjali nnotifikat lill-Kummissjoni fi Frar 2009, l-Istati Membri kkonċernati ressqu l-osservazzjonijiet tagħhom quddiem il-Kummissjoni dwar il-miżuri komplementari ta’ ristrutturar nnotifikati lill-Kummissjoni fid-9 ta’ Frar 2010.

(119) F’dan ir-rigward, l-Istati Membri kkonċernati jikkunsidraw li l-pjan ta’ ristrutturar jippermetti li tiġi rinfurzata l-vijabbiltà f’terminu twil tal-grupp, li tippermetti lil Dexia tgħaġġel il-ħruġ tal-arranġament ta’ garanzija ta’ rifinanzjament, u tittratta t-tħassib kollu l-ieħor imqajjem mill-Kummissjoni fid-deċiżjonijiet tat-13 ta’ Marzu 2009 u tat-30 ta’ Ottubru 2009 tagħha. Il-miżuri ta’ ristrutturar kollha nnotifikati bejn Frar 2009 u Frar 2010 flimkien jiffurmaw proġett ta’ ristrutturar u kumpens ta’ distorsjonijiet eventwali ta’ kompetizzjoni konformi mal-eżiġenzi fformulati mill-Kummissjoni fid-deċiżjonijiet tagħha u matul il-laqgħat mar-rappreżentanti tal-Istati Membri kkonċernati u ta’ Dexia.

(120) L-Istati Membri kkonċernati jenfasizzaw ugwalment li, sabiex tevalwa l-pjan ta’ ristrutturar, il-Kummissjoni għandha tieħu inkunsiderazzjoni differenzi oġġettivi bejn is-sitwazzjoni ta’ Dexia u dik tal-istituzzjonijiet bankarji l-oħrajn li l-Kummissjoni approvat il-pjan ta’ ristrutturar tagħhom matul ix-xhur ta’ qabel. B’mod partikolari, b’differenza għal dawn l-istituzzjonijiet l-oħrajn: — Dexia diġà rritornat lura għall-profittabilità, b’riżultat nett pożittiv mill-ewwel trimestru 2009 u matul it-trimestri ta’ wara; — it-twettiq tal-pjan li jiżgura r-ritorn għall-vijabbiltà f’terminu twil ta’ Dexia huwa diġà mill-biċċa l-kbira involut, b’mod partikolari mal-bejgħ ta’ FSA u mat-tnaqqis tal-ħtieġa ta’ finanzjament f’terminu qasir ta’ EUR 100 biljun, għan li diġà ntlaħaq u li jammonta għal 75 % fit-tielet trimestru tal-2009; — l-attivitajiet tal-qalba fil-professjoni ta’ Dexia (PWB u RCB) jippreżentaw profil ta’ riskju intrinsikament dgħajjef. Ir-remunerazzjoni mistennija minn investitur tas-suq tieħu inkunsiderazzjoni dan il-fattur ta’ differenzjazzjoni u tippermetti livell ta’ “return on equity” (ROE) inqas minn dak ta’ istituzzjonijiet oħrajn aktar riskjużi; — Dexia ħarġet u għandha toħroġ lill-Istati Membri kkonċernati, bħala remunerazzjoni tal-għajnuniet mogħtija, remunerazzjoni sinifikanti, li f’ċerti każijiet il-livell tagħha jaqbeż (b’mod partikolari l-garanzija fuq il-portafoll FP ta’ FSA) il-livell preskritt mil-linji gwida tal-Kummissjoni.

VIII. EVALWAZZJONI TAL-GĦAJNUNA

8.1. EŻISTENZA TAL-GĦAJNUNA

(121) Il-Kummissjoni għandha tevalwa jekk il-miżuri inkwistjoni jikkostitwixxux għajnuniet mill-Istati skont l-Artikolu 107(1) tat-TFUE. L-artikolu msemmi jistipula, fil-fatt, li “Ħlief għad-derogi previsti fit-Trattati, kull għajnuna, ta’ kwalunkwe forma, mogħtija minn Stat Membru jew permezz ta’ riżorsi tal-Istat, li twassal għal distorsjoni jew theddida ta’ distorsjoni għall-kompetizzjoni billi tiffavorixxi ċerti impriżi jew ċerti produtturi għandha, safejn tolqot il-kummerċ bejn l-Istati Membri, tkun inkumpatibbli mas-suq intern”. Il-Kummissjoni għandha għalhekk teżamina, għal kull miżura, jekk il-kriterji kumulattivi msemmija fl-Artikolu 107(1) tat-TFUE humiex sodisfatti.

8.1.1 IŻ-ŻIEDA FIL-KAPITAL

(122) Fir-rigward tal-eżistenza ta’ għajnuna marbuta maż-żieda fil-kapital, il-Kummissjoni tirreferi għad-deċiżjoni tat-13 ta’ Marzu 2009 tagħha li fiha hija stabbiliet li l-interventi tal-Istat u r-Reġjuni Belġjani u tal-Istat Franċiż u l-Istat Lussemburgiż jikkostitwixxu għajnuniet mill-Istat skont l-Artikolu 107(1) tat-TFUE. Il-Kummissjoni tikkunsidra, barra minn hekk, fiċ-ċirkostanzi speċifiċi ta’ dan il-każ, li l-komportament tas-CDC u tal-Holding Communal huwa ugwalment attribwibbli għall-Istat.

(123) B’konformità mal-ġurisprudenza, il-fatt biss li operatur ekonomiku jkun taħt kontroll statali mhux biżżejjed sabiex jiġu attribwiti miżuri meħudin minn dan għall-Istat (25). Madankollu, joħroġ ugwalment mill-ġurisprudenza tal-Qorti tal-Ġustizzja li, safejn ikun diffiċli ħafna għall-Kummissjoni, mill-fatt li jeżistu relazzjonijiet speċjali bejn is-CDC u l-Holding Communal, minn naħa, u l-Istat rispettiv tagħhom, min-naħa l-oħra, li turi li f’dan il-każ id-deċiżjonijiet li jkun hemm injezzjoni ta’ kapital f’Dexia fil-fatt ittieħdu b’istruzzjoni mill-awtoritajiet pubbliċi, ir-responsabbiltà mogħtija lill-Istat ta’ dawn il-miżuri tista’ tiġi dedotta permezz ta’ ġabra ta’ indikaturi proprji għaċ-ċirkostanzi li fihom twettqu dawn il-miżuri. (26)

(124) Indikazzjonijiet bħal, b’mod partikolari, “l-integrazzjoni tal-impriża fl-istrutturi tal-amministrazzjoni pubblika, in-natura tal-attivitajiet tagħha u l-eżerċizzju ta’ dawn fuq is-suq f’kundizzjonijiet normali ta’ kompetizzjoni ma’ operaturi privati mill-istatus ġuridiku tal-impriża, li tirrileva mid-dritt pubbliku jew mid-dritt komuni tal-kumpaniji, l-intensità tat-tutela eżerċitata mill-awtoritajiet pubbliċi fuq il-ġestjoni tal-impriża jew kwalunkwe indikatur ieħor li jindika, fil-każ konkret, involviment tal-awtoritajiet pubbliċi jew l-improbabbiltà ta’ nuqqas ta’ involviment fl-adozzjoni ta’ miżura, ugwalment fil-kuntest tal-kobor ta’ din, għal kontenut tagħha jew għall-kundizzjonijiet li tinkludi” jistgħu jkunu pertinenti sabiex tiġi konkluża r-responsabbiltà mogħtija lill-Istat ta’ miżura ta’ għajnuna meħuda minn impriża pubblika (27).

(125) F’dan il-każ, xieraq li jiġi kkonstatat minn naħa li: — Fir-rigward tas-CDC, din tal-aħħar hija stabbiliment pubbliku mqiegħed, permezz tal-liġi tal-finanzi Franċiża tat-28 ta’ April 1816, taħt is-sorveljanza u l-garanzija tal-awtorità leġiżlattiva, li teżerċita missjonijiet ta’ interess ġenerali (finanzjament ta’ organiżmi ta’ servizz pubbliku, b’mod partikolari), hija mirfuda minn dispożizzjonijiet legali u regolamentari u d-direttur ġenerali tagħha kif ukoll id-diretturi prinċipali tagħha huma nnominati mill-President tar-Repubblika Franċiża u l-gvern Franċiż (28); fiż-żmien tal-fatti u permezz ta’ deroga għad-dritt komuni, is-CDC ma kinitx sottomessa għall-kontroll tal-Kummissjoni bankarja jew tal-aġenzija tal-holdings tal-Istat, u lanqas għad-dritt tat-taxxi fuq il-kumpaniji bi ftehim dwar “kontribuzzjoni volontarja” lit-Teżor; — Fir-rigward tal-Holding Communal, dan tal-aħħar għandu 599 communes u provinċji Belġjani bħala azzjonisti u jikkostitwixxi l-vettura essenzjali tal-finanzjament tal-komunitajiet lokali; il-membri kollha tal-kunsill ta’ amministrazzjoni tiegħu huma kunsilliera komunali, sintki jew viċisintki; l-istatuti tal-Holding Communal jistipolaw li dan huwa sottomess għall-kontroll tal-Ministeru tal-Finanzi u l-Ministeru tal-Intern skont il-modalitajiet stabbiliti mil-liġi, f’dan ir-rigward, huwa xieraq li jiġi rrilevat li ż-żewġ kummissarji tal-gvern (li jirrappreżentaw rispettivament il-Ministeru tal-Finanzi u l-Ministeru tal-Intern) għandhom il-poter li jopponu deċiżjoni tal-kunsill ta’ amministrazzjoni tal-Holding Communal; madankollu, skont il-ġurisprudenza (29), l-eżistenza ta’ dritt ta’ veto jew ta’ dritt ta’ approvazzjoni mill-Istat jindika r-responsabbiltà mogħtija lill-Istat tal-komportament ta’ entità ġuridika, li f’dan il-każ japplika għall-każ tal-Holding Communal. Min-naħa l-oħra, jeħtieġ jiġi kkonstatat li, f’din il-kawża, l-injezzjoni ta’ kapital tas-CDC u l-Holding Communal seħħet flimkien mal-miżuri l-oħrajn meħudin mill-Istati (injezzjoni ta’ kapital direttament mill-Istati u r-Reġjuni, garanzija mill-Istati, miżura FSA, operazzjoni ta’ LA garantita mill-Istat Belġjan). Dawn l-injezzjonijiet huma konsistenti mal-miżuri l-oħrajn f’ġabra globali koerenti ta’ miżuri bl-għan li jsalvaw lil Dexia fi tmiem ix-xahar ta’ Settembru 2009. Madankollu, il-konkomitanza ta’ dawn l-interventi flimkien mal-element msemmija hawn fuq jagħmlu li jkun improbabbli nuqqas ta’ involviment tal-awtoritajiet pubbliċi fid-deċiżjonijiet tas-CDC u l-Holding Communal li jipparteċipaw fiż-żieda fil-kapital ta’ Dexia. Għaldaqstant, hemm għaliex jiġi kkunsidrat li l-injezzjonijiet ta’ kapital magħmula mis-CDC u l-Holding Communal huma attribwibbli għall-Istati Membri rispettivi tagħhom.

(126) Il-Kummissjoni tikkunsidra li r-rikapitalizzazzjoni operata mill-azzjonisti msejħa “storiċi” ma tissodisfax il-kriterju ġurisprudenzjali tal-investitur privat f’ekonomija tas-suq. Fil-fatt, il-holding fir-rikapitalizzazzjoni ta’ Dexia tal-azzjonisti li l-komportament tagħhom mhux attribwibbli lill-Istat, limitat għal 12,4 % tat-total taż-żieda fil-kapital, mhuwiex biżżejjed sabiex jiġi konkluż li l-azzjonisti storiċi aġixxew bħala investituri privati f’ekonomija tas-suq. Il-prinċipju tal-investitur privat f’ekonomija tas-suq japplika biss f’ċirkostanzi normali tas-suq (30). Madankollu, l-azzjonisti storiċi għamlu intervent sabiex isalvaw lil Dexia fl-eqqel tal-kriżi finanzjarja, f’ċirkostanzi normali ta’ suq kompletament anormali. Addizzjonalment, dan l-intervent tal-azzjonisti “storiċi” huwa konsistenti ma’ ġabra ta’ miżuri bl-għan li jsalvaw lil Dexia, impriża f’diffikultà gravi, u ta’ importanza sistematika għall-ekonomija tat-tliet Stati Membri kkonċernati. Madankollu, xieraq li jiġi rilevat li l-kunsiderazzjonijiet ta’ politika pubblika, ekonomika u soċjali għandhom jitwarrbu mill-evalwazzjoni tal-prinċipju tal-investitur privat f’ekonomija tas-suq (31). Wara, sabiex tosserva l-kriterju tal-investitur privat f’ekonomija tas-suq, il-kredibilità tal-investiment għandha tkun ikkonfermata minn “pjan ta’ kummerċ”ex-ante u, preferibbilement, business plan ex-ante li jkun ivvalidat minn awdituri indipendenti u simulazzjonijiet ta’ kriżi (“test ta’ stress”) (32).

(127) Finalment, anki meta l-investitur pubbliku għandu l-kwalità ta’ proprjetarju (li huwa l-każ tal-azzjonisti “storiċi” li l-komportament tagħhom huwa attribwibbli għall-Istat, jiġifieri s-CDC u l-Holding Communal), xieraq, fit-tqabbil tal-investitur privat f’ekonomija tas-suq, li jiġi vverifikat li l-investitur iġib ruħu bħal investitur prudenti, li ma jieħux aktar riskji kif jagħmel investitur privat f’ekonomija tas-suq (33). Il-karattru storiku tal-investitur ma jistax għalhekk jiġġustifika applikazzjoni “aktar flessibbli” tal-prinċipju tal-investitur privat f’ekonomija tas-suq.

(128) Barra minn hekk, il-Kummissjoni tikkunsidra li ż-żieda fil-kapital attribwibbli għall-Istati Membri kkonċernati hija selettiva minħabba li hija tikkonċerna biss impriża waħda, il-grupp Dexia. Minħabba d-daqs ta’ Dexia u l-importanza tagħha fuq is-suq Belġjan, Franċiż u Lussemburgiż, u l-fatt li, mingħajr l-interventi, il-grupp kollu seta’ sab ruħu f’pożizzjoni ta’ insolvenza, li kienet tbiddel l-istruttura tas-suq bankarju fuq it-tliet territorji b’mod sinifikanti, il-Kummissjoni tikkunsidra li l-miżuri inkwistjoni jaffettwaw il-kummerċ bejn l-Istati Membri.

(129) Bħala konklużjoni, il-Kummissjoni tikkunsidra li l-injezzjoni ta’ kapital mis-CDC u l-Holding Communal tikkostitwixxi għalhekk element ta’ għajnuna riċevuta minn Dexia, skont l-Artikolu 107(1) tat-TFUE.

(130) Min-naħa l-oħra, il-Kummissjoni tikkunsidra li r-riżorsi għad-dispożizzjoni ta’ Dexia skont il-komportamenti ta’ Ethias (li ma kinux nazzjonalizzati fiż-żieda ta’ kapital), ta’ Arcofin (li l-biċċa l-kbira tal-kapital huwa detenut minn azzjonisti privati) u ta’ CNP Assurance (li l-biċċa l-kbira tal-kapital jappartjeni għal azzjonisti privati, jiġifieri l-grupp Banque Populaire Caisses d’Épargne u d-detenturi ta’ kapital “galleġġjanti”) mhumiex riżorsi tal-Istat.

8.1.2. IL-GARANZIJA TAL-ISTATI

(131) Il-Kummissjoni stabbiliet il-karattru ta’ għajnuna tal-garanzija fid-deċiżjonijiet tagħha tad-19 ta’ Novembru 2008 (Annessi 24 sa 27) u tat-30 ta’ Ottubru 2009 (Anness 13). F’dan ir-rigward, il-Kummissjoni tikkunsidra li r-raġunament li jidher f’dawn id-deċiżjonijiet jibqa’ applikabbli u li l-miżura tikkostitwixxi għajnuna mill-Istat skont l-Artikolu 107(1) tat-TFUE.

8.1.3. L-OPERAZZJONI TA’ LA

(132) Fir-rigward tal-eżistenza tal-għajnuna marbuta mal-operazzjoni ta’ LA, il-Kummissjoni tieħu nota tal-osservazzjonijiet tal-awtoritajiet Belġjani rigward l-operazzjoni ta’ LA implimentata mill-BNB favur Dexia. Il-Kummissjoni tikkunsidra madankollu li dawn l-osservazzjonijiet mhumiex ta’ natura li jimmodifikaw il-konklużjonijiet tagħha fir-rigward tal-element ta’ għajnuna assoċjati mal-operazzjoni ta’ LA, kif jidhru fid-deċiżjoni tagħha tad-19 ta’ Novembru 2008.

(133) Fil-fatt, fil-punt 51 tal-komunikazzjoni tagħha rigward l-applikazzjoni tar-regoli dwar għajnuniet mill-Istat għall-miżuri meħudin b’relazzjoni mal-istituzzjonijiet finanzjarji fil-kuntest tal-kriżi finanzjarja dinjija (34) (minn hawn ’il quddiem “il-komunikazzjoni bankarja”), il-Kummissjoni indikat li hija kkunsidrat li l-għoti ta’ fondi minn bank ċentr